
REPUBLIKA E SHQIPËRISË
KUVENDI

PROJEKTLIGJ

NR. _____, DATË ___. ___. 2026 


PËR DISA SHTESA DHE NDRYSHIME NË LIGJIN NR. 76/2023, DATË 21.09.2023
“PËR FONDET E PENSIONIT PRIVAT”[footnoteRef:1] [1:  Ky ligj përafron plotësisht direktivën (BE) 2016/2341 të Parlamentit Europian dhe Këshillit, datë 14 dhjetor 2016, “Për veprimtaritë dhe mbikëqyrjen e institucioneve të pensionit profesional (IORP II)”, numri celex 32016l2341, Fletorja Zyrtare e Bashkimit Europian, seria L, nr. 354, datë 23.12.2016, f. 37–85. . Direktivën 2014/50/BE e Parlamentit Evropian dhe e Këshillit, e datës 16 prill 2014, “Mbi kërkesat minimale për rritjen e lëvizshmërisë së punëtorëve ndërmjet shteteve anëtare nëpërmjet përmirësimit të fitimit dhe ruajtjes së të drejtave për pensione suplementare” numri celex 32014L0050. Direktivën 98/49/KE e Këshillit, e datës 29 qershor 1998, “Për mbrojtjen e të drejtave të pensioneve suplementare të personave të punësuar dhe të vetëpunësuar që lëvizin brenda Komunitetit.”,numri celex 31998L0049. 


] 



Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave,


KUVENDI

I REPUBLIKËS SË SHQIPËRISË

VENDOSI:

Në ligjin nr. 76/2023, datë 21.09.2023 “Për fondet e pensionit privat”, bëhen këto shtesa dhe ndryshime: 

Neni 1
Neni 1, ndryshohet me përmbajtje si më poshtë:

“Neni 1
Objekti dhe fusha e zbatimit

1. Objekti i këtij ligji është përcaktimi i kërkesave rregullatore për licencimin, organizimin, funksionimin, administrimin, qeverisjen, mbikëqyrjen dhe ushtrimin e veprimtarisë ndërkufitare të subjekteve që administrojnë fonde të pensionit privat në Republikën e Shqipërisë, si dhe për licencimin dhe veprimtarinë e depozitarëve të aktiveve të fondeve të pensionit privat.	
2.   Ky ligj ka për qëllim:
a) mbrojtjen e interesave të anëtarëve dhe përfituesve të skemave të pensionit privat;
b) administrimin e shëndoshë dhe të kujdesshëm të institucioneve të pensionit profesional;
c) garantimin e transparencës, administrimin efektiv të rrezikut dhe sistemeve të përshtatshme të qeverisjes dhe kontrollit të brendshëm;
ç)   ruajtjen e stabilitetit dhe integritetit të sektorit të pensioneve private.
3. Ky ligj përcakton rregulla dhe procedura për:
a) licencimin, organizimin dhe ushtrimin e veprimtarisë së shoqërive administruese që administrojnë fonde të pensionit privat;
b) krijimin, administrimin dhe veprimtarinë e fondeve të pensionit privat me pjesëmarrje të hapur dhe të fondeve të pensionit privat me pjesëmarrje të mbyllur, me kontribute të përcaktuara në Republikën e Shqipërisë, si dhe të skemave me përfitime të përcaktuara që administrohen në kuadër të veprimtarisë ndërkufitare;
c) kërkesat për qeverisjen e subjekteve të licencuara, përfshirë kërkesat e aftësisë dhe përshtatshmërisë, politikat e shpërblimit dhe funksionet kryesore, si funksioni i administrimit të rrezikut, funksioni i auditimit të brendshëm dhe, kur parashikohet, funksioni aktuarial;
ç)  licencimin dhe veprimtarinë e depozitarëve, përfshirë ruajtjen e aktiveve të fondeve të  pensionit privat;
d) kompetencat mbikëqyrëse dhe rregullatore të Autoritetit ndaj shoqërive administruese, fondeve të pensionit privat, depozitarëve dhe subjekteve të tjera të përcaktuara në këtë ligj;
dh)  kërkesat për informimin dhe transparencën ndaj anëtarëve dhe përfituesve, përfshirë informacionin përpara anëtarësimit dhe informacionin e vazhdueshëm gjatë pjesëmarrjes në skemë;
e) ushtrimin e veprimtarisë ndërkufitare, përfshirë administrimin dhe transferimin e skemave të pensionit ndërmjet Republikës së Shqipërisë dhe shteteve anëtare të Bashkimit Evropian, në përputhje me dispozitat e këtij ligji.
4. Ky ligj zbatohet për shoqëritë administruese, fondet e pensionit privat, institucionet e pensionit profesional (IORP), depozitarët e fondeve të pensionit privat, si dhe për çdo subjekt  tjetër që ushtron veprimtari  në përputhje me dispozitat e këtij ligji.
5. Parashikimet në këtë ligj për “shoqëritë administruese dhe fondet e pensionit privat” aplikohen edhe për “institucionin e pensionit profesional” (IORP), përveç rasteve kur parashikohet ndryshe.


Neni 2
Pas nenit 1, shtohet neni 1/1,  si më poshtë:

“Neni 1/1
Përjashtimet nga fusha e zbatimit të ligjit

1. Përjashtohen nga fusha e zbatimit të këtij ligji:
a) institucionet që administrojnë skema të sigurimeve shoqërore të detyrueshme; 
b) subjektet që i nënshtrohen legjislacionit përkatës në fuqi në Republikën e Shqipërisë për:
i. sipërmarrjet e investimeve kolektive në tituj të transferueshëm;
ii. shoqëritë e sigurimit dhe të risigurimit;
iii. administratorët e fondeve të investimeve alternative;
iv. institucionet e kreditit, për aq sa ato ushtrojnë veprimtari bankare dhe financiare të rregulluara nga legjislacioni në fuqi. Ky përjashtim nuk zbatohet kur institucioni i kreditit ushtron funksione të depozitarit, kujdestarit të aktiveve, bankës paguese, ofruesit të shërbimeve të lidhura me administrimin, ruajtjen ose transferimin e aktiveve të fondit të pensionit privat, ose çdo funksion tjetër të parashikuar shprehimisht në këtë ligj;
v. shoqëritë e shërbimeve të investimit.
c) institucionet dhe skemat e pensionit që funksionojnë sipas parimit të financimit të drejtpërdrejtë, në të cilat kontributet e pjesëmarrësve përdoren për financimin e menjëhershëm të përfitimeve të pagueshme ndaj përfituesve aktualë, pa krijimin ose akumulimin e aktiveve;
ç)  sipërmarrjet që ofrojnë përfitime pensioni nëpërmjet skemave të rezervave kontabël, ku aktivet nuk janë të ndara nga bilanci i punëdhënësit dhe nuk krijohet fond i veçantë pensioni.
2. Institucionet, subjektet dhe veprimtaritë e përcaktuara në pikën 1, të këtij neni i nënshtrohen legjislacionit përkatës në fuqi në Republikën e Shqipërisë.”

Neni 3
Në nenin 2, bëhen shtesat dhe ndryshimet si më poshtë:

1. Pika 3, ndryshohet  si më poshtë:
“3. “Anëtar” është individi, i ndryshëm nga përfituesi ose anëtari i mundshëm, i cili i bashkohet fondit të pensionit në bazë të një skeme pensioni privat, individuale apo skeme pensioni profesionale, në emër dhe në përfitim të të cilit është hapur një llogari pensioni në fondin e pensionit privat dhe që ka të drejtën e përfitimit në të ardhmen nga fondi i pensionit, në përputhje me dispozitat e skemës së  pensionit privat.”

2. Pika 10, ndryshohet si më poshtë:
“10. “Fondi i pensionit privat” është një grup i veçuar aktivesh pa personalitet juridik, i miratuar dhe i regjistruar nga Autoriteti si dhe i administruar nga shoqëria administruese, për llogari të anëtarëve të fondit në përputhje me dispozitat e këtij ligji. Fondi i pensionit privat mund të jetë me pjesëmarrje të hapur ose me pjesëmarrje të mbyllur.”  

3. Pika 26, ndryshohet, si më poshtë:
“26. “Funksione kryesore” si pjesë e sistemit të qeverisjes së shoqërisë, janë funksionet që ushtrohen nga individë në poste drejtuese, të cilët janë përgjegjës për veprimtaritë thelbësore të shoqërisë administruese, ku përfshihen: drejtuesi i njësisë së administrimit të aktiveve dhe investimeve, drejtuesi i njësisë së administrimit të rrezikut, drejtuesi i njësisë së përputhshmërisë, drejtuesi i njësisë së auditimit të brendshëm, drejtuesi i funksionit aktuarial, kur kërkohet sipas dispozitave të këtij ligji dhe, në rastin e depozitarit, drejtuesi i auditimit të brendshëm, drejtuesi i administrimit të rrezikut dhe drejtuesi i përputhshmërisë.”

6. Pika 36, ndryshohet  si më poshtë:
“36. “Veprimtari ndërkufitare” është ushtrimi i veprimtarisë së një skeme pensioni profesional, kur marrëdhënia ndërmjet sponsorit, anëtarëve dhe përfituesve të skemës rregullohet nga legjislacioni i punës dhe i mbrojtjes sociale që rregullon skemat e pensioneve profesionale të një shteti anëtar tjetër, i ndryshëm nga shteti anëtar i origjinës.”

7. Pas pikës 38, shtohen pikat 39 deri në 63-,  si më poshtë:
“39. “Institucion pensioni” është institucioni i pensionit profesional (IORP), pavarësisht formës së tij juridike, i krijuar si një entitet i veçuar  nga sponsori ose sponsorët e skemës, që vepron mbi bazën e financimit dhe ka si objekt ofrimin e përfitimeve të pensionit në kuadër të një veprimtarie profesionale, mbi bazën e një marrëveshjeje ose kontrate të lidhur:
a) individualisht ose kolektivisht ndërmjet një ose më shumë punëdhënësve dhe    punëmarrësve ose përfaqësuesve të tyre; ose
b) individualisht ose kolektivisht me persona të vetëpunësuar, në përputhje me legjislacionin e shtetit anëtar të origjinës dhe të shtetit anëtar pritës.
40. “Skemë pensioni” është kontrata, marrëveshja ose rregullat që përcaktojnë përfitimet e pensionit, si dhe kriteret dhe dhënien e këtyre përfitimeve.   
41. “Përfitimet e pensionit” janë përfitimet që paguhen me arritjen e moshës së pensionit ose në pritje të arritjes së saj. Kur parashikohet në kontratë, marrëveshje ose në rregullat e skemës së pensionit, përfitimet e pensionit mund të përfshijnë edhe përfitime shtesë. Për qëllime të sigurimit të të ardhurave dhe të sigurisë financiare gjatë pensionit, përfitimet e pensionit mund të jepen në formën e pagesave periodike të përjetshme, pagesave periodike për një periudhë të caktuar, pagesës së pensionit në mënyrë të menjëhershme, ose një kombinim të këtyre formave. 
42. “Skemë me kontribute të përcaktuara” është skema e pensionit në të cilën përfitimet e pensionit përcaktohen në bazë të kontributeve të paguara dhe të ardhurave ose kthimeve të realizuara nga investimi i këtyre kontributeve.
43. “Skemë me përfitime të përcaktuara” është skema e pensionit në të cilën niveli i përfitimeve të pensionit përcaktohet paraprakisht, duke u bazuar në një ose më shumë faktorë, përfshirë pagën, periudhën e punësimit ose vjetërsinë në punë, si dhe kritere të tjera të përcaktuara në rregullat e skemës. Në rastin e veprimtarive ndërkufitare, krijimi dhe administrimi i një skeme me përfitime të përcaktuara lejohet vetëm nëse kjo parashikohet nga legjislacioni i shtetit anëtar pritës.
44. “Shtet anëtar pritës” është shteti, i ndryshëm nga shteti anëtar i origjinës, legjislacioni i të cilit në fushën e mbrojtjes sociale dhe të marrëdhënieve të punës, zbatohet për skemat e pensionit profesional dhe rregullon marrëdhëniet ndërmjet sponsorit dhe anëtarëve ose përfituesve të skemës.
45. “Shtet anëtar i origjinës” është shteti në të cilin institucioni i pensionit profesional (IORP) është regjistruar ose autorizuar dhe në të cilin ndodhet administrata e tij qendrore.

46. “Veçim i aktiveve dhe detyrimeve (ring-fencing)” është ndarja juridike dhe operacionale e aktiveve dhe detyrimeve, me qëllim që ato të përdoren ekskluzivisht për një skemë pensioni të caktuar dhe të mbrohen nga pretendimet që nuk lidhen me atë skemë pensioni.
47. “Kërkesa të aftësisë dhe përshtatshmërisë” janë kërkesat që sigurojnë se personat që drejtojnë institucionin ose ushtrojnë funksione kryesore kanë integritet dhe reputacion të mirë, si dhe zotërojnë kualifikimet profesionale, njohuritë dhe përvojën e nevojshme për ushtrimin e detyrave të tyre.
48. “Autoriteti Evropian i Sigurimeve dhe Pensioneve Profesionale (EIOPA)” është Autoriteti Evropian i Mbikëqyrjes, i krijuar me Rregulloren (BE) nr. 1094/2010 të Parlamentit Evropian dhe të Këshillit, datë 24 nëntor 2010.
49. “Shoqëria transferuese” është shoqëria administruese e fondeve e licencuar në Republikën e Shqipërisë që transferon, tërësisht ose pjesërisht, detyrimet, provigjionet teknike, të drejtat dhe detyrimet e tjera, si dhe aktivet përkatëse ose ekuivalentin e tyre në mjete monetare, tek një institucion i pensionit profesional (IORP) i regjistruar ose i autorizuar në një shtet tjetër anëtar. 
50. “Shoqëria pritëse ” është institucioni i pensionit profesional (IORP) që merr, tërësisht ose pjesërisht, detyrimet, provigjionet teknike, të drejtat dhe detyrimet e tjera, si dhe aktivet përkatëse ose ekuivalentin e tyre në mjete monetare, nga një institucion i pensionit profesional (IORP) i regjistruar ose i autorizuar në një shtet tjetër anëtar.
51. “Mjet i qëndrueshëm komunikimi” është çdo mjet ose instrument që i mundëson anëtarit ose përfituesit të ruajë informacionin e adresuar personalisht atij, në një formë të aksesueshme për përdorim të mëvonshëm, për një periudhë kohore të përshtatshme, si dhe që garanton riprodhimin e saktë dhe të pandryshuar të informacionit të ruajtur. 
52. “Rrezik biometrik” janë rreziqet që lidhen me vdekshmërinë, paaftësinë për punë dhe jetëgjatësinë. 
53. “Punëmarrës i dërguar” është personi që dërgohet për të punuar në një shtet tjetër anëtar dhe që, në përputhje me dispozitat e Titullit II të Rregullores (KEE) nr. 1408/71, vazhdon t'i nënshtrohet legjislacionit të shtetit anëtar të origjinës.
54. “Shoqëri e shërbimeve të investimit” ose shoqëri komisionere, ka të njëjtin kuptim me atë të dhënë në legjislacionin në fuqi për tregjet e instrumenteve financiare.
55. “Të drejta pensioni të fituara” janë të drejtat për përfitime pensioni që fitohen pas përmbushjes së kushteve të përcaktuara në rregullat e skemës të pensionit dhe, kur parashikohet, në përputhje me legjislacionin e zbatueshëm.
56. “Përfitues i shtyrë” është anëtari pasiv i një skeme pensioni, i cili ka fituar të drejta pensioni në skemë, nuk kryen më kontribute dhe nuk përfiton ende pension prej saj, por i ruan të drejtat e fituara. 
57. “Të drejta pensioni pasive” janë të drejta pensioni të fituara, që mbeten në skemën e pensionit në të cilën janë krijuar ose akumuluar dhe mbahen nga një përfitues i shtyrë.
58. “Kontribues” është anëtari i fondit të pensionit, punëdhënësi i tij ose çdo person i tretë që paguan kontribute në llogarinë e pensionit të anëtarit të fondit.
59. “Kontribut” është çdo pagesë e bërë ose që konsiderohet se është bërë në fondin e pensionit privat, sipas përcaktimeve në këtë ligj. 
60. “Anëtar që ndërpret marrëdhëniet e punës” është anëtari aktiv i një fondi pensioni, i cili ndërpret marrëdhënien e punës jo për arsye që lidhen me fitimin e së drejtës për pension dhe, që lëviz ndërmjet shteteve anëtare të Bashkimit Evropian.
61. “Fond individual i pensionit” është fondi i pensionit privat në të cilin një individ bëhet anëtar në bazë të një marrëdhënieje kontraktuale me shoqërinë administruese, ku kontributet paguhen nga vetë anëtari ose nga palë të treta në favor të tij, dhe të drejtat për pension krijohen dhe administrohen në llogari individuale të anëtarit nga shoqëria administruese, pavarësisht ekzistencës së një marrëdhënieje pune.
62. “Skemë pensioni profesionale” është skema e pensionit privat e krijuar në kuadër të një marrëdhënieje pune nga një ose më shumë punëdhënës, organizata të punëdhënësve, organizata të punëmarrësve ose në bazë të një marrëveshjeje kolektive, për sigurimin e përfitimeve të pensionit për punëmarrësit ose kategori të caktuara të tyre.
63. “Përfitime shtesë” janë përfitimet që lidhen me një skemë pensioni profesional dhe që, përveç përfitimit të pensionit, mund të përfshijnë përfitime në rast vdekjeje, paaftësie, përfitime për të mbijetuarit ose përfitime të tjera të parashikuara në rregullat e skemës."

Neni 4
Në nenin 3, bëhen shtesat dhe ndryshimet si më poshtë:

1. Në pikën 1, shkronja “b”,  ndryshohet  si më poshtë: 
	“b) një shoqëri administruese ose një institucion i pensionit profesional nga një shtet tjetër anëtar, i cili, në përputhje me dispozitat e këtij ligji, njihet nga Autoriteti për ushtrimin e veprimtarisë së administrimit të fondeve të pensionit privat me pjesëmarrje të mbyllur në Republikën e Shqipërisë.”

2. Pas pikës 2, shtohen pikat 3 dhe 4, si më poshtë:
“3. Për qëllime të këtij ligji, institucioni i pensionit i licencuar në Republikën e Shqipërisë nuk ka personalitet juridik, organizohet si fond i pensionit privat me pjesëmarrje të mbyllur dhe administrohet nga një shoqëri administruese, sipas dispozitave të këtij ligji. Institucioni i pensionit i nënshtrohet procedurave të miratimit dhe funksionimit të zbatueshme për fondet e pensionit privat me pjesëmarrje të mbyllur. 
4. Institucionet e pensionit, gjatë ushtrimit të veprimtarisë së tyre, në rastet kur është e zbatueshme, sigurojnë shpërndarjen e drejtë të rreziqeve dhe përfitimeve ndërmjet brezave të ndryshëm të anëtarëve dhe përfituesve.”

Neni 5
Në nenin 7, bëhen shtesat dhe ndryshimet, si më poshtë:

1. Pika 1, ndryshohet si më poshtë:
“1. Autoriteti mban regjistrin e shoqërive administruese, fondeve të pensionit privat, institucioneve të pensionit (IORP), depozitarëve dhe çdo subjekti të licencuar ose regjistruar sipas këtij ligji. Regjistri publikohet në faqen zyrtare të Autoritetit dhe vihet në dispozicion të publikut.”

2. Në pikën 2, pas shkronjës “c”  shtohet shkronja “ç” si më poshtë:
“ç) Për subjektet që administrojnë fonde të pensionit privat dhe zhvillojnë veprimtari ndërkufitare, regjistri përmban edhe informacion mbi shtetet anëtare në të cilat ushtrohet kjo veprimtari.”

3. Pas pikës 2, shtohet pika 2/1, si më poshtë:
“2/1. Autoriteti i komunikon EIOPA-s informacionin e regjistrit për publikim në faqen e saj zyrtare të internetit.”


Neni 6
Në nenin 8, bëhen shtesat si më poshtë:

1. Pas pikës 1, shtohen pikat 1/1,1/2 dhe 1/3,  si më poshtë:
“1/1. Shoqëria administruese e licencuar për administrimin e fondeve të pensionit privat, sipas këtij ligji, ushtron veprimtarinë e administrimit të fondeve të pensionit privat dhe veprimtaritë që lidhen drejtpërdrejt me të. 
1/2. Shoqëria administruese mund të ushtrojë edhe veprimtarinë e administrimit të sipërmarrjeve të investimeve kolektive në tituj të transferueshëm, fondeve të investimeve alternative, menaxhimit individual të portofolit, me kusht që:
a) të jetë e licencuar nga Autoriteti për ushtrimin e secilës veprimtari përkatëse;
b) veprimtaritë të organizohen dhe të administrohen në mënyrë të veçantë;
c) aktivet, detyrimet, regjistrat kontabël, sistemet e kontrollit të brendshëm dhe proceset e administrimit të rrezikut që lidhen me veprimtarinë e administrimit të fondeve të pensionit privat të mbahen të ndara nga ato që lidhen me veprimtaritë e tjera;
ç) të sigurohet identifikimi, parandalimi, administrimi, monitorimi dhe shmangia e konfliktit të interesit, si dhe mbrojtja e interesave të anëtarëve dhe përfituesve të fondit të pensionit.
1/3. Autoriteti miraton me rregullore kërkesat e detajuara për ndarjen organizative, funksionale, operacionale dhe kontabël të veprimtarive të parashikuara në pikën 1/2 të këtij neni.”

2. Pas pikës 2, shtohet pika 2/1,  si  më poshtë:
“2/1. Autoriteti mbikëqyr zbatimin e parashikimeve në këtë nen dhe garanton që shoqëritë administruese të licencuara të ushtrojnë vetëm veprimtaritë e lejuara sipas këtij ligji.”

Neni 7
Pas nenit 8, shtohet neni 8/1, si më poshtë:
“Neni 8/1
Kërkesa organizative dhe operacionale

1. Shoqëritë administruese të licencuara për administrimin e fondeve të pensionit privat duhet të përmbushin këto kërkesa:
a) të miratojnë dhe të zbatojnë rregulla të qarta për organizimin, funksionimin dhe administrimin e çdo fondi pensioni privat dhe sipas rastit, të çdo skeme profesionale pensioni;
b) kur sponsori garanton përfitimet e pensionit, ai siguron financimin e rregullt dhe të mjaftueshëm të detyrimeve që rrjedhin nga skema e pensionit.
2. Rregullat e skemës së pensionit profesional mund të parashikojnë përfitime shtesë, përfshirë mbulimin e rrezikut të jetëgjatësisë, paaftësisë, mbrojtjen e personave në ngarkim dhe të të mbijetuarve, si dhe garantimin e kthimit të kontributeve.
3. Përfitimet shtesë të parashikuara në pikën 2, të këtij neni mund të ofrohen nga fondi i pensionit ose nga një shoqëri sigurimi e jetës, në përputhje me dispozitat e këtij ligji dhe me legjislacionin në fuqi për veprimtarinë e sigurimit dhe risigurimit.
4. Autoriteti miraton rregulla për përcaktimin e kritereve për vlerësimin e financimit të rregullt dhe të mjaftueshëm të detyrimeve të skemës së pensionit me përfitime të përcaktuara, monitorimin e përmbushjes së kësaj kërkese nga sponsori, si dhe procedurat dhe mekanizmat e ndërhyrjes që zbatohen në rast të nënfinancimit, rrezikut të mospërmbushjes së detyrimeve ndaj anëtarëve dhe përfituesve ose mosrespektimit të kërkesave të këtij neni.”

Neni 8

Në nenin 9, pika 2, ndryshohet  si më poshtë:
“2. Kapitali minimal aksionar i shoqërisë administruese është  ekuivalenti në lekë e vlerës 125,000 (njëqind e njëzet e pesë mijë) euro.”

Neni 9

Në nenin 10, bëhen ndryshimet si më poshtë: 

1. Pika 1, ndryshohet përmbatja si më poshtë: 
“1. Shoqëria administruese mban në çdo kohë kapital të mjaftueshëm për përmbushjen e detyrimeve financiare që rrjedhin nga veprimtaria e saj, i cili në çdo rast nuk mund të jetë më pak se  ekuivalenti në lekë i vlerës 125,000 (njëqind e njëzet e pesë mijë) euro.” 

2. Në pikën 2, shkronja “a”,  ndryshohet si më poshtë:
“a) jo më pak se  ekuivalenti në lekë i vlerës  125,000 (njëqind e njëzet e pesë mijë) euro dhe, në rast se totali i aktiveve nën administrim tejkalon kundërvlerën në lekë të 250 000 000 euro, fondet e veta rriten me 0,02% të totalit të aktiveve nën administrim, që tejkalon kufirin e kundërvlerës në lekë të 250 000 000 euro, deri në një maksimum të kundërvlerës në lekë të 10 000 000 euro;”

Neni 10
Në nenin 15, bëhen  shtesa dhe ndryshime si më poshtë: 

1. Pika 1, ndryshohet  si më poshtë:
“1. Çdo person, i cili është ose do të jetë aksionar, administrator, anëtar i këshillit të administrimit/mbikëqyrës, person kyç ose person që mban funksione kryesore në një shoqëri administruese, si dhe kur është e zbatueshme, çdo person fizik ose juridik tek i cili është deleguar një funksion kryesor në përputhje me këtë ligj, duhet të jetë i aftë dhe i përshtatshëm për të mbajtur pozicionin e caktuar.” 

2. Në pikën 2, shkronja “b” pas nënpikës “ii”  shtohen nënpikat “iii”, “iv” dhe “v”, si më poshtë:
“iii. ka njohuri, kualifikime dhe përvojë, të cilat, mundësojnë administrimin e shëndoshë dhe të kujdesshëm. Ky parashikim zbatohet për administratorin, anëtarin e këshillit të administrimit/mbikëqyrës, personin kyç ose personin që mban funksione kryesore në një shoqëri administruese, si dhe kur është e zbatueshme, çdo person fizik ose juridik tek i cili është deleguar një funksion kryesor;
iv. që ushtron funksionin aktuarial ose funksionin e auditit të brendshëm duhet të kenë kualifikime profesionale, njohuri dhe përvojë të mjaftueshme për ushtrimin e  funksioneve të tyre;
v. që ushtron funksione të tjera kryesore duhet të kenë kualifikime, njohuri dhe përvojë të mjaftueshme për ushtrimin e  këtyre funksioneve.”

3. Pas pikës 2, shtohen pikat 2/1, 2/2, 2/3 dhe 2/4,  si më poshtë:
“2/1. Për administratorin, anëtarin e këshillit të administrimit/mbikëqyrës apo funksionarë kryesorë, aksionarë me shtetësi nga një shtet tjetër anëtar, dokumentacioni që vërteton reputacionin e mirë, mungesën  e rasteve të mëparshme të falimentimit, ose të dyja së bashku, mund të provohet edhe me depozitimin e ekstraktit nga regjistri gjyqësor i atij shteti anëtar ose, në mungesë të tij, një dokument të barasvlershëm të lëshuar nga autoriteti përgjegjës gjyqësor ose administrativ, i cili vërteton përmbushjen e këtyre kërkesave.
2/2. Në rast se asnjë autoritet përgjegjës gjyqësor ose administrativ, në shtetin anëtar shtetësinë e të cilit mban personi në fjalë ose në shtetin anëtar të origjinës, nuk lëshon dokumentin e barasvlershëm, personi në fjalë mund ta zëvendësojë atë me një deklaratë nën betim. Në shtetet anëtare të origjinës ku deklarata nën betim nuk parashikohet nga legjislacioni përkatës, aplikantët me origjinë nga një shtet tjetër anëtar mund të paraqesin një deklaratë solemne të dhënë përpara një autoriteti përgjegjës gjyqësor ose administrativ të shtetit anëtar të origjinës ose të shtetit anëtar shtetësinë e të cilit mbajnë, ose përpara një noteri në një nga këto shtete anëtare. Autoriteti përgjegjës ose noteri lëshon certifikatën përkatëse që vërteton origjinalitetin e deklaratës nën betim ose të deklaratës solemne.
2/3. Dokumentacioni provues lidhur me mungesën e rasteve të mëparshme të falimentimit mund të paraqitet edhe në formën e një vetëdeklarimi të dhënë nga aplikanti, shtetas i një shteti tjetër anëtar, përpara një organi përgjegjës të atij shteti anëtar.
2/4. Dokumentacioni i parashikuar në pikat 2/1, 2/2 dhe 2/3 të këtij neni, duhet të paraqitet brenda tre (3) muajve nga data e lëshimit të tyre.”

4. Pika 3, ndryshohet si më poshtë:

“3. Për qëllime të verifikimit të pajtueshmërisë së dokumentacionit me kriteret e parashikuara në këtë nen, Autoriteti pranon kualifikimet profesionale ekuivalente, certifikatat dhe dokumentet e tjera që vërtetojnë aftësinë profesionale, të lëshuara nga autoritetet kompetente në shtetet anëtare të Bashkimit Evropian.

5. Pika 6, ndryshohet si më poshtë:
“6. Autoriteti miraton rregulla për përcaktimin e kërkesave të mëtejshme për aftësinë dhe përshtatshmërinë, sipas pikës 2 të këtij neni, përfshirë kriteret për pranimin e dokumenteve të lëshuara nga autoritetet përgjegjëse të shteteve anëtare, me qëllim vlerësimin e aftësisë dhe përshtatshmërisë.”

Neni 11
Pas nenit 15, shtohet neni 15/1,  si më poshtë:

“Neni 15/1
Emërimi i administruesit të investimeve nga shtetet anëtare të BE-së   

1. Shoqëria administruese mund të emërojë për administrimin e aktiveve të fondit të pensionit një administrues investimesh të vendosur në një shtet anëtar të Bashkimit Evropian, i autorizuar për ushtrimin e kësaj veprimtarie në përputhje me legjislacionin përkatës të shtetit anëtar që rregullon sipërmarrjet e investimeve kolektive në tituj të transferueshëm, fondet alternative të investimit, veprimtarinë e sigurimit dhe risigurimit, institucionet e kreditit, tregjet e instrumenteve financiare, ose institucionet e pensionit profesional. Administruesi i investimeve mund të emërohet për ofrimin e shërbimeve të administrimit të portofolit pa qenë i nevojshëm një miratim shtesë në Republikën e Shqipërisë. 
2. Emërimi sipas pikës 1, të këtij neni nuk i nënshtrohet kufizimeve të tjera, përveç atyre të nevojshme për garantimin e përputhshmërisë me këtë ligj dhe mbrojtjen e interesave të anëtarëve dhe përfituesve. 
3. Shoqëria administruese siguron që administruesi i aktiveve dhe investimeve është i autorizuar dhe i mbikëqyrur nga autoriteti përgjegjës i shtetit të origjinës, respekton kërkesat profesionale dhe të sjelljes së biznesit dhe vepron në përputhje me politikën e investimit dhe profilin e rrezikut të fondit të pensionit.
4. Autoriteti miraton rregulla më të detajuara lidhur me kërkesat për emërimin nga shoqëritë administruese të administruesit të investimeve të vendosur në një shtet anëtar të Bashkimit Evropian.” 

Neni 12
Në nenin 16, bëhen  ndryshimet dhe shtesa me përmbajtje si më poshtë :

1. Pikat 1 dhe 2, ndryshohen si më poshtë:
“1. Shoqëria administruese administrohet nga të paktën dy persona, administratori dhe si drejtues i dytë personi që ushtron një funksion kryesor në shoqërinë administruese. Përjashtimisht nga ky rregull, Autoriteti mund të lejojë, me vendim të arsyetuar, që shoqëria administruese të administrohet nga vetëm një person, kur kjo justifikohet nga madhësia, natyra, shkalla dhe kompleksiteti i veprimtarisë së shoqërisë dhe nuk cenon interesat e anëtarëve të fondit dhe përfituesve. Autoriteti miraton rregulla të detajuara për përcaktimin e kushteve, kritereve, që duhet të plotësojë drejtuesi i dytë. 
2. Administratorët dhe anëtarët e këshillit të administrimit/mbikëqyrës të shoqërisë administruese duhet të gëzojnë reputacion të mirë, të kenë kualifikimet profesionale të kërkuara nga Autoriteti dhe përvojë të mjaftueshme, në mënyrë që të sigurojnë një administrim/mbikëqyrje të shëndoshë, të kujdesshëm dhe një sistem efektiv qeverisjeje të shoqërisë administruese .”

2. Pas pikës 3, shtohen pikat 4 dhe 5, si më poshtë:
“4. Sistemi i qeverisjes i parashikuar në pikën 2, të këtij neni duhet të jetë proporcional në raport me madhësinë, natyrën, shkallën dhe kompleksitetin e veprimtarive të fondeve nën administrim.
5. Sistemi i qeverisjes duhet të përfshijë integrimin e faktorëve mjedisorë, socialë dhe të qeverisjes në procesin e vendimmarrjes për investimet dhe t’i nënshtrohet rishikimit të brendshëm periodik.”

Neni 13

Në nenin 17, pika 1 ndryshohet  si më poshtë:
“1. Një person mund të emërohet administrator, anëtar i këshillit të administrimit/mbikëqyrës i shoqërisë administruese dhe të ushtrojë funksione kryesore  vetëm me miratim të Autoritetit.”

Neni 14

Në nenin 19, bëhen ndryshimet  si më poshtë:

1. Titulli i nenit ndryshohet si më poshtë:
“Funksionet kryesore”

2. Pikat 1 dhe 2, ndryshohen si më poshtë:
“1. Persona që mbajnë funksione kryesore në shoqërinë administruese janë:
a) drejtuesi i njësisë së administrimit të aktiveve dheinvestimeve;
b) drejtuesi i njësisë së administrimit të rrezikut; 
c) drejtuesi i njësisë së përputhshmërisë; 
ç) drejtuesi i njësisë së auditimit të brendshëm;
d) funksioni aktuarial, kur është i zbatueshëm.
2. Procedura për miratimin, riemërimin ose revokimin e miratimit të administratorit, anëtarit të këshillit të administrimit/mbikëqyrës  të parashikuar në nenet 17 dhe 18 të këtij ligji zbatohenedhe për personat që mbajnë funksione kryesore.”.

3. Pika 4,  ndryshohet si më poshtë:
“4. Këshilli i administrimit/mbikëqyrës të shoqërisë administruese është përgjegjës që të sigurojë që personat të cilët mbajnë funksione kryesore, të përcaktuara në pikën 1 të këtij neni, përmbushin kriteret e aftësisë dhe përshtatshmërisë, të parashikuara në nenin 15, të këtij ligji.”.

Neni 15

Pas nenit 19, shtohet neni 19/1, si më poshtë:

“Neni 19/1
Detyrimet e personave që mbajnë funksione kryesore

1. Personi që ushtron një funksion kryesor njofton menjëherë Autoritetin kur organi drejtues ose  këshilli i administrimit/mbikëqyrës i shoqërisë administruese nuk merr në kohë masat korrigjuese të nevojshme  në rastet e parashikuara në pikat 2 dhe 3, të këtij neni. 
2. Detyrimi i parashikuar në pikën 1, të këtij neni lind kur personi që ushtron një funksion kryesor identifikon një rrezik  që shoqëria administruese të mos përmbushë një kërkesë ligjore ose rregullatore me rëndësi materiale, e raporton këtë rrezik pranë organit drejtues ose  këshillit të administrimit/mbikëqyrës dhe vlerëson se ai mund të cënojë në mënyrë të konsiderueshme interesat e anëtarëve ose përfituesve.
3. Detyrimi i parashikuar në pikën 1, të këtij neni lind gjithashtu kur personi që ushtron një funksion kryesor, identifikon një shkelje materiale të legjislacionit të zbatueshëm në fushën e përgjegjësisë së tij, e raporton atë pranë organit drejtues ose këshillit të administrimit/ mbikëqyrës dhe ky i fundit nuk merr masat e nevojshme korrigjuese brenda një afati të arsyeshëm.
4. Një person ose njësi organizative mund të kryejë më shumë se një funksion kryesor, me përjashtim të funksionit të administrimit të rrezikut dhe auditit të brendshëm, i cili duhet të ushtrohet në mënyrë të pavarur nga funksionet e tjera kryesore.”

Neni 16
Neni 20, ndryshohet si më poshtë:

“Neni 20
Shoqëritë administruese që kryejnë veprimtari në një shtet anëtar 

	1. Shoqëria administruese e licencuar nga Autoriteti për administrimin e fondeve të pensionit privat mund të administrojë, drejtpërdrejt ose nëpërmjet një dege, një fond pensioni me pjesëmarrje të mbyllur në një shtet anëtar tjetër për llogari të një sponsori të vendosur në atë shtet anëtar, vetëm pasi të jetë miratuar nga Autoriteti, në përputhje me dispozitat e këtij ligji.
	2. Shoqëria administruese që synon të ushtrojë veprimtari ndërkufitare në përputhje me pikën 1, të këtij neni, njofton paraprakisht Autoritetin. 
     3. Njoftimi i parashikuar në pikën 2, të këtij neni përmban të paktën: 
a) emrin e shtetit anëtar pritës;
b) emrin dhe zyrën qendrore të sponsorit;
c) karakteristikat kryesore të skemës së pensionit që do të administrojë për sponsorin.
	4. Autoriteti, brenda tre muajve nga marrja e njoftimit të plotë, ia përcjell atë autoritetit përgjegjës të shtetit anëtar pritës dhe njofton shoqërinë administruese. 
	5. Autoriteti mund të refuzojë përcjelljen e njoftimit te autoriteti përgjegjës i shtetit anëtar pritës nëse vlerëson se: 
a) shoqëria administruese nuk disponon strukturën organizative, burimet njerëzore ose  kapacitetet teknike të nevojshme për ushtrimin e veprimtarisë ndërkufitare;
b) gjendja financiare e shoqërisë administruese nuk është e përshtatshme për ushtrimin e veprimtarisë së planifikuar;
c) reputacioni i shoqërisë, kualifikimet profesionale ose përvoja e personave që drejtojnë dhe mbajnë funksione kryesore në shoqërinë administruese nuk janë të përshtatshme për ushtrimin e veprimtarisë ndërkufitare.
	6. Në rastet e parashikuara në pikën 5 të këtij neni, Autoriteti brenda tre muajve nga marrja e njoftimit të plotë, merr vendim të arsyetuar për refuzimin  dhe ia komunikon atë shoqërisë administruese.”.

Neni 17
Pas nenit 20, shtohen nenet 20/1 dhe 20/2,  si më poshtë:

“Neni 20/1 
Procedurat e njoftimit për ushtrimin e veprimtarisë ndërkufitare 

1. Shoqëria administruese që administron një fond pensioni privat me pjesëmarrje të mbyllur në një shtet anëtar pritës respekton dispozitat e legjislacionit të atij shteti në lidhje me detyrimin për informimin e anëtarëve dhe përfituesve të skemës së pensionit.
2. Brenda 6 javëve nga marrja e njoftimit të parashikuar në nenin 20, të këtij ligji, përpara fillimit të ushtrimit të veprimtarisë ndërkufitare, autoriteti përgjegjës i shtetit anëtar pritës i komunikon Autoritetit, legjislacionin e punës dhe të mbrojtjes sociale të zbatueshme për skemën e pensionit. 
3. Autoriteti, menjëherë pas marrjes së informacionit të parashikuar në pikën 2, të këtij neni, ia komunikon atë shoqërisë administruese.
4. Shoqëria administruese mund të fillojë administrimin e skemës së pensionit në shtetin anëtar pritës pas marrjes së njoftimit sipas pikës 3, të këtij neni ose, në mungesë të tij, pas përfundimit të afatit 6-javor të përcaktuar në pikën 2, të këtij neni.
5. Autoriteti përgjegjës i shtetit anëtar pritës informon Autoritetin për çdo ndryshim të rëndësishëm në legjislacionin e punës dhe të mbrojtjes sociale të zbatueshëm për skemën e pensionit, që mund të ndikojë në ushtrimin e veprimtarisë ndërkufitare.
6. Autoriteti, menjëherë pas marrjes së njoftimit të parashikuar në pikën 5, të këtij neni, informon shoqërinë administruese për ndryshimet përkatëse.



Neni 20/2
Ushtrimi i veprimtarisë në Republikën e Shqipërisë nga shoqëritë e huaja 

1. Shoqëria administruese ose institucioni i pensionit profesional (IORP), i autorizuar në një shtet anëtar, mund të administrojë një fond pensioni privat me pjesëmarrje të mbyllur për një sponsor të vendosur në Republikën e Shqipërisë, pa kërkuar miratim nga Autoriteti, në përputhje me dispozitat e këtij ligji.
2. Shoqëria administruese ose institucioni i pensionit profesional (IORP) i parashikuar në pikën 1, të këtij neni i nënshtrohet dispozitave të këtij ligji që rregullojnë informimin e anëtarëve dhe përfituesve.
3. Autoriteti përgjegjës i shtetit anëtar të origjinës njofton Autoritetin për qëllimin e shoqërisë administruese ose të institucionit të pensionit profesional (IORP), të autorizuar në shtetin anëtar, për të administruar një fond pensioni privat me pjesëmarrje të mbyllur për një sponsor në Republikën e Shqipërisë, përveç rastit kur vlerëson se subjekti nuk disponon strukturën organizative, burimet njerëzore, kapacitetet teknike ose gjendjen financiare të nevojshme për ushtrimin e kësaj veprimtarie.
4. Autoriteti, brenda 6 javëve nga marrja e njoftimit të parashikuar në pikën 3 të këtij neni, i komunikon autoritetit përgjegjës të shtetit anëtar të origjinës dispozitat e legjislacionit shqiptar të punës dhe mbrojtjes sociale të zbatueshme për skemën e pensionit, si dhe dispozitat e këtij ligji që lidhen me informimin e anëtarëve dhe përfituesve.
5. Shoqëria administruese ose institucioni i pensionit profesional (IORP) që administron një fond pensioni privat me pjesëmarrje të mbyllur, sponsori i të cilit është i vendosur në Republikën e Shqipërisë, u siguron anëtarëve dhe përfituesve informacionin e kërkuar në përputhje me dispozitat e këtij ligji.
6. Autoriteti njofton autoritetin përgjegjës të shtetit anëtar të origjinës për çdo ndryshim të rëndësishëm në legjislacionin ose aktet nënligjore të parashikuara në pikën 4 të këtij neni, i cili mund të ndikojë në administrimin e fondit të pensionit privat me pjesëmarrje të mbyllur ose në ushtrimin e veprimtarisë ndërkufitare.”.

Neni 18
Neni 21, ndryshohet si më poshtë:
“Neni 21
Transferimet ndërkufitare

1. Shoqëria administruese e licencuar nga Autoriteti për administrimin e fondit me pjesëmarrje të mbyllur (shoqëria transferuese) ka të drejtë të transferojë, tërësisht ose pjesërisht, detyrimet, provigjionet teknike dhe të drejtat e tjera dhe detyrimet që rrjedhin nga skemat e pensionit të anëtarëve dhe përfituesve të fondit, si dhe aktivet e lidhura ose ekuivalentin monetar të tyre, te një shoqëri administruese të fondeve të  pensionit në një shtet anëtar tjetër,shoqëria pritëse.
2. Përpara kryerjes së transferimit të parashikuar në pikën 1 të këtij neni, shoqëria pritëse duhet të marrë miratimin e autoritetit përgjegjës të shtetit anëtar të origjinës. Autoriteti përgjegjës në shtetin anëtar të origjinës së shoqërisë pritëse merr vendim për kërkesën e transferimit brenda 3 muajve nga data e marrjes së kërkesës së plotë dhe të rregullt, duke njoftuar shoqërinë pritëse për vendimin e marrë brenda të njëjtit afat.
3. Përpara paraqitjes së kërkesës për miratim pranë autoritetit përgjegjës, sipas pikës 1, të këtij neni, shoqëria pritëse siguron pëlqimin paraprak të shumicës së thjeshtë të anëtarëve të fondit të mbyllur dhe përfituesve të pensionit, skema e pensionit ose aktivet e të cilëve janë objekt i transferimit, si dhe pëlqimin e sponsorit për transferimin e propozuar.
4. Shoqëria transferuese, përpara paraqitjes së kërkesës për miratimin, informon në kohë anëtarët e fondit me pjesëmarrje të mbyllur, dhe përfituesve të pensionit, skema e pensionit dhe/ose aktivet e të cilëve janë objekt i transferimit, për kushtet, procedurat dhe rrethanat e transferimit, në mënyrë që ata të jenë në gjendje të vlerësojnë pasojat që transferimi mund të ketë mbi të drejtat dhe aktivet e tyre.
5. Kostot e transferimit nuk përballohen nga anëtarët dhe përfituesit e skemës së pensionit të shoqërisë pritëse. Në rast transferimi të pjesshëm, këto kosto nuk përballohen as nga anëtarët dhe përfituesit e mbetur të fondit të mbyllur, skema e pensionit dhe/ose aktivet e të cilëve nuk janë objekt i transferimit.
6. Kërkesa për miratimin e transferimit, përmban të paktën informacionin e mëposhtëm:
a) marrëveshjen me shkrim ndërmjet shoqërisë transferuese dhe shoqërisë pritëse, ku përcaktohen kushtet e transferimit;
b) përshkrimin e karakteristikave kryesore të skemës së pensionit;
c) përshkrimin e të drejtave dhe detyrimeve që transferohen, si dhe të aktiveve përkatëse ose të vlerës së tyre monetare;
ç) emrin dhe selinë e shoqërisë transferuese dhe të shoqërisë pritëse, si dhe shtetin anëtar në të cilin ato janë regjistruar ose autorizuar për të ushtruar veprimtarinë;
d) emrin dhe selinë e sponsorit;
dh) dokumentacionin që provon marrjen e pëlqimit paraprak sipas përcaktimeve të këtij ligji;
e) shtetin anëtar, legjislacioni social dhe i punës i të cilit zbatohet për skemën e pensionit, kur është e zbatueshme.
7. Autoriteti përgjegjës i shtetit anëtar të origjinës së shoqërisë pritëse vlerëson nëse:
a) kërkesa përmban të gjithë informacionin dhe dokumentacionin e parashikuar në pikën 5, të këtij neni.
b) sistemi i qeverisjes, gjendja financiare e shoqërisë pritëse, si dhe përmbushja e kërkesave që lidhen me përshtatshmërinë, reputacionin, kualifikimet profesionale dhe përvojën e personave që drejtojnë shoqërinë pritëse janë në përputhje me transferimin e propozuar;
c) interesat afatgjata të anëtarëve dhe përfituesve të skemës së pensionit të shoqërisë pritëse, si dhe të pjesës së transferuar të skemës, mbrohen në mënyrë të përshtatshme gjatë dhe pas transferimit;
ç) provigjonet teknike të shoqërisë pritëse janë plotësisht të mbuluara në datën e transferimit, kur kjo është e zbatueshme;
d) aktivet që transferohen janë të mjaftueshme dhe të përshtatshme për të mbuluar detyrimet, provigjonet teknike dhe të drejtat e detyrimet e tjera që transferohen, në përputhje me legjislacionin në fuqi të shtetit anëtar të origjinës së shoqërisë pritëse.
Autoriteti përgjegjës i shtetit anëtar të origjinës së shoqërisë pritëse ia përcjell Autoritetit kërkesën pa vonesë pas marrjes së saj.
8. Autoriteti, pas marrjes së kërkesës  nga autoriteti përgjegjës i shtetit anëtar të origjinës së shoqërisë pritëse, vlerëson nëse:
a) në rastin e transferimit të pjesshëm të detyrimeve të skemës së pensionit, të provigjoneve teknike dhe të të drejtave e detyrimeve të tjera, si dhe të aktiveve përkatëse ose të vlerës së tyre monetare, interesat afatgjata të anëtarëve dhe përfituesve të pensionit që mbeten në skemë mbrohen në mënyrë të përshtatshme;
b) të drejtat individuale të anëtarëve dhe përfituesve të pensionit janë të paktën të njëjta pas transferimit;
c) aktivet e skemës së pensionit që transferohen janë të mjaftueshme dhe të përshtatshme për të mbuluar detyrimet, provigjonet teknike dhe të drejtat e detyrimet e tjera që transferohen, në përputhje me legjislacionin në fuqi në Republikën e Shqipërisë.
Autoriteti, brenda 8 javëve nga marrja e kërkesës sipas pikës 3, të këtij neni, njofton autoritetin përgjegjës të shtetit anëtar të origjinës së shoqërisë pritëse për rezultatet e vlerësimit të kryer sipas pikës 8 të këtij neni, me qëllim mundësimin e marrjes së vendimit për miratimin e transferimit. 
9. Nëse autoriteti përgjegjës i shtetit anëtar të origjinës së shoqërisë pritëse, vendos të refuzojë kërkesën për miratimin e transferimit ndërkufitar, ai merr një vendim të arsyetuar, i cili përmban dhe informacion mbi mjetet juridike të disponueshme, brenda 3 (tre) muajve nga data e marrjes së kërkesës së plotë dhe të rregullt. 
Kundër vendimit për refuzimin e kërkesës, ose në rast se autoriteti përgjegjës i shtetit anëtar të origjinës së shoqërisë pritëse nuk merr vendim brenda afatit të përcaktuar, shoqëria pritëse ka të drejtë t'i drejtohet gjykatës kompetente të atij shteti anëtar.
10. Autoriteti përgjegjës i shtetit anëtar të origjinës së shoqërisë pritëse njofton Autoritetin për vendimin lidhur me miratimin ose refuzimin e kërkesës për autorizimin e transferimit ndërkufitar, brenda 2 javëve nga data e miratimit të vendimit. Në rast se transferimi sjell ushtrimin ndërkufitar të veprimtarisë, Autoriteti, brenda 4 javëve nga marrja e vendimit të autoritetit përgjegjës të shtetit anëtar të origjinës së shoqërisë pritëse, i komunikon atij dispozitat e legjislacionit të punës dhe të mbrojtjes sociale  të shtetit pritës që lidhen me skemën e pensionit, si dhe kërkesat në lidhje me detyrimin për informimin e anëtarëve të skemës së pensionit.
11. Autoriteti përgjegjës i shtetit anëtar të origjinës së shoqërisë pritëse, brenda 1 jave nga marrja e informacionit të përcaktuar në pikën 10 të këtij neni, ia përcjell atë shoqërisë pritëse.
12. Shoqëria pritëse mund të fillojë ushtrimin e veprimtarisë pas marrjes së vendimit për autorizimin e transferimit ndërkufitar, ose, në mungesë të një vendimi nga autoriteti përgjegjës i shtetit anëtar të origjinës së shoqërisë pritëse, pas kalimit të një afati prej 3 muajsh nga data e paraqitjes së kërkesës së rregullt.
13.  EIOPA mund të kryejë ndërmjetësim jo detyrues, në përputhje me nenin 31, pika 2, shkronja “c”, të Rregullores (BE) 1094/2010, me kërkesë të një prej autoriteteve përgjegjëse ose me iniciativën e saj, në rast mosmarrëveshjeje lidhur me procedurën, veprimet apo mosveprimet, përfshirë vendimin për miratimin ose refuzimin e transferimit ndërkufitar.
14. Autoriteti ushtron mbikëqyrje të vazhdueshme mbi përputhshmërinë e veprimtarisë së një institucioni pensioni nga një shtet tjetër anëtar, që administron një fond të mbyllur të një sponsori në Republikën e Shqipërisë, me dispozitat e legjislacionit të mbrojtjes sociale dhe të punës, që lidhen me skemat e pensionit në Republikën e Shqipërisë.
Në rast se gjatë mbikëqyrjes identifikohen parregullsi, Autoriteti njofton menjëherë autoritetin përgjegjës të shtetit anëtar të origjinës, i cili, në bashkëpunim me Autoritetin, merr masat e nevojshme për të eliminuar shkeljet e dispozitave të legjislacionit të mbrojtjes sociale dhe të punës që lidhen me skemat e pensionit në Republikën e Shqipërisë.
15. Nëse, pavarësisht masave të marra sipas pikës 13, të këtij neni nga autoriteti përgjegjës i shtetit anëtar të origjinës në bashkëpunim me Autoritetin, shoqëria e pensionit nga një shtet tjetër anëtar vijon shkeljet, Autoriteti, pas njoftimit të autoritetit përgjegjës të shtetit anëtar të origjinës, merr masat e nevojshme për parandalimin ose sanksionimin e shkeljeve të mëtejshme dhe, kur është e nevojshme, mund t’i ndalojë shoqërisë administrimin e mëtejshëm të fondit të mbyllur të të njëjtit sponsor në territorin e Republikës së Shqipërisë.
16. Në rastin e parashikuar në pikën 14 të këtij neni, kur Autoriteti ndalon një shoqëri administruese të fondeve të pensionit ose institucioni i pensionit profesional (IORP) nga një shtet tjetër anëtar të administrojë një skemë pensioni të një sponsori nga Republika e Shqipërisë, ai njofton shoqërinë administruese dhe EIOPA-n dhe jep arsyet të detajuara për ndalimin. 
17. Kur Autoriteti merr njoftim nga autoriteti përgjegjës i shtetit anëtar të origjinës së një shoqërie që administron një fond të mbyllur në territorin e Republikës së Shqipërisë, për tërheqjen ose revokimin e licencës së veprimtarisë së shoqërisë, tërësisht ose për veprimtari të veçanta, Autoriteti mund të marrë masa për mbrojtjen e interesave të anëtarëve të fondit, përfshirë, ndër të tjera, ndalimin e ushtrimit të veprimtarisë ose ndalimin e ofrimit të skemave të pensionit në territorin e Republikës së Shqipërisë.”.

Neni 19

Pas nenit 21 shtohen nenet 21/1 deri 21/7, si më poshtë:

“Neni 21/1
Fondet me përfitime të përcaktuara

1. Shoqëria administruese mund të krijojë dhe administrojë një fond me pjesëmarrje të mbyllur me përfitime të përcaktuara vetëm për nevojat e sponsorit të  vendosur në një shtet tjetër anëtar, nëse krijimi i një fondi të tillë lejohet sipas legjislacionit të atij shteti anëtar.
2. Shoqëria administruese e licencuar në Republikën e Shqipërisë nuk ofron fonde me pjesëmarrje të mbyllur me përfitime të përcaktuara për sponsorë që ushtrojnë veprimtarinë në Republikën e Shqipërisë.

Neni 21/2
Provigjonet teknike

1. Me qëllim sigurimin e përputhshmërisë me skemën e pensionit, shoqëria administruese që administron fondin me pjesëmarrje të mbyllur me përfitime të përcaktuara si fond ndërkufitar siguron që fondi në çdo kohë:
a) ka nivelin e duhur të provigjioneve teknike që korrespondon me vlerën e detyrimeve financiare të marra që rrjedhin nga kontratat ekzistuese të anëtarësimit;
b) ka aktive të mjaftueshme dhe të përshtatshme për të mbuluar provigjionet teknike të parashikuara në shkronjën “a” të kësaj pike, duke marrë parasysh të gjitha fondet me pjesëmarrje të mbyllur që administron.
2. Shoqëria administruese e fondeve të pensionit nuk mban përgjegjësi për mungesën e provigjoneve teknike, nëse kjo mungesë vjen si pasojë e pagesave të pamjaftueshme të kontributeve nga sponsori ose  punëdhënësi.

Neni 21/3
Llogaritja e provigjoneve teknike

1. Shoqëria administruese e fondeve të pensionit është e detyruar të llogarisë çdo vit provigjonet teknike të fondit me pjesëmarrje të mbyllur me përfitime të përcaktuara. Llogaritja e provigjoneve teknike përgatitet dhe certifikohet nga aktuar i certifikuar. 
2. Llogaritja e provigjoneve minimale teknike bazohet në vlerësime aktuariale të besueshme, duke marrë në konsideratë të gjitha detyrimet e supozuara të pagesave të skemës së pensionit. Provigjonet teknike duhet të jenë të mjaftueshme për të mbuluar pagesat e pensioneve të ardhshme dhe të pensioneve aktuale, si dhe të pasqyrojnë detyrimet që rrjedhin nga të drejtat e pensionit të fituara. Gjatë përzgjedhjes së supozimeve ekonomike dhe aktuariale të vlerësimit, veprohet në mënyrë të kujdesshme, duke marrë në konsideratë një marzh të përshtatshëm të devijimeve të pafavorshme.
3. Normat e skontimit për llogaritjen e vlerës së detyrimeve zgjidhen në mënyrë të kujdesshme duke marrë në konsideratë normat e kthimit të tregut të obligacioneve qeveritare me afat të ngjashëm me detyrimet, si dhe duke mbajtur parasysh llogaritjet e EIOPA-s për normën afatgjatë të pritshme (Ultimate Forward Rate), në rastet kur nuk ekzistojnë obligacione qeveritare me afat të mjaftueshëm.
4. Tabelat biometrike të përdorura për llogaritjen e provigjoneve teknike bazohen në parime prudenciale, duke marrë në konsideratë karakteristikat kryesore të anëtarëve dhe të skemave të pensionit, dhe veçanërisht ndryshimet e pritshme të rreziqeve të rëndësishme.
5. Zbatimi i metodës dhe bazës së llogaritjes së provigjoneve teknike duhet të jetë i qëndrueshëm për çdo vit ushtrimor, ndërsa devijimet mund të justifikohen vetëm në rast ndryshimesh në aspektin ligjor, demografik ose ekonomik, mbi të cilat bazohen supozimet.
6. Autoriteti përcakton kritere shtesë për llogaritjen e provigjoneve teknike të një fondi të mbyllur me përfitime të përcaktuara, i cili përdoret për qëllime ndërkufitare.

Neni 21/4
Aktivet që mbulojnë provigjonet teknike

1. Aktivet që mbulojnë provigjonet teknike duhet të investohen në mënyrë të përshtatshme me natyrën dhe kohëzgjatjen e pensioneve të ardhshme të pritura. 
2. Investimet e lejuara dhe kufizimet mbi investimin e aktiveve janë subjekt i dispozitave të Kreut V të këtij ligji.
3. Autoriteti miraton rregulla të detajuara për përcaktimin e kufizimeve shtesë për aktivet që mbulojnë provigjonet teknike përveç sa parashikohet në pikën 2, të këtij neni.

Neni 21/5
Financimi i provigjoneve teknike dhe planet e rimëkëmbjes

1. Për fondet e pensionit me përfitime të përcaktuara, të cilat lejohen vetëm për skema ndërkufitare, provigjonet teknike duhet të jenë në çdo kohë plotësisht të financuara.  Në rast se kjo kërkesë nuk përmbushet, Autoriteti ndërhyn menjëherë dhe kërkon që fondi i pensionit me përfitime të përcaktuara, në kuadër të veprimtarisë ndërkufitare, të marrë masat e duhura, në mënyrë që të sigurohet mbrojtja e duhur e anëtarëve dhe përfituesve.
2. Në rast të ndërprerjes dhe/ose pamundësisë për të vazhduar veprimtarinë e një fondi të mbyllur me përfitime të përcaktuara gjatë periudhës së mospërmbushjes së kushteve të parashikuara në pikën 1 të këtij neni, shoqëria administruese njofton Autoritetin dhe fillon procedurën për transferimin e aktiveve dhe detyrimeve te një shoqëri tjetër pensioni.

Neni 21/6
Fondet e veta 

1. Në rastet kur vetë IORP-i dhe jo sponsori mbulon rrezikun e detyrimeve që lidhen me rreziqet biometrike, ose garanton një nivel të caktuar të performancës së investimeve apo një nivel të caktuar përfitimesh, kërkohet që të mbahen në mënyrë të përhershme aktive shtesë mbi provigjonet teknike. Shuma e këtyre aktiveve pasqyron llojin e rrezikut dhe strukturën e portofolit të aktiveve në lidhje me tërësinë e skemave të administruara. Këto aktive duhet të jenë të lira  dhe të shërbejnë për të absorbuar mospërputhjet midis shpenzimeve dhe fitimeve të pritshme dhe atyre faktike.
2. Për qëllime të llogaritjes së shumës minimale të aktiveve shtesë, zbatohen parashikimet e  përcaktuara në këtë nen dhe nenet 10, , 21/7 të ligjit.

Neni 21/7
Niveli i kërkuar i aftësisë paguese

1. Autoriteti kërkon që çdo IORP, i parashikuar në nenin 21/6, pika 1, i cili është i regjistruar ose i licencuar në Republikën e Shqipërisë, të disponojë në çdo kohë një nivel të përshtatshëm të aftësisë paguese për të gjithë veprimtarinë e tij, i cili është të paktën i barabartë me kërkesat rregullatore.
2.  Autoriteti miraton rregulla të detajuara për përcaktimin e nivelit të kërkuar të aftësisë paguese dhe për mënyrën e llogaritjes.”

Neni 20
Në nenin 22, bëhen shtesat dhe ndryshimet si më poshtë:

1. Në pikën 1, paragrafi  i parë, ndryshohet si më poshtë:
“1. Shoqëria administruese e fondeve të pensionit që ushtron veprimtarinë e administrimit të fondeve të pensionit privat, në përputhje me kërkesat e këtij ligji dhe rregulloreve të miratuara nga Autoriteti, duhet:...”. 

2. Pas pikës 1, shtohen pikat 2, 3, 4 dhe 5 si më poshtë:
“2. Shoqëria administruese merr masat e nevojshme për të siguruar vazhdimësinë dhe rregullsinë e ushtrimit të veprimtarisë së saj, përfshirë hartimin e planeve të emergjencës. Për këtë qëllim, ajo disponon sisteme, burime dhe procedura të përshtatshme e proporcionale, si dhe krijon dhe administron rrjetin dhe sistemet e informacionit, në përputhje me legjislacionin në fuqi për qëndrueshmërinë operacionale dixhitale.     
3. Shoqëria administruese miraton dhe zbaton politika të shkruara për administrimin e rrezikut, auditimin e brendshëm, si dhe, kur është e zbatueshme, për funksionin aktuarial dhe funksionet/veprimtaritë e deleguara. Këto politika miratohen paraprakisht nga organi drejtues ose mbikëqyrës i shoqërisë administruese dhe rishikohen të paktën një herë në tre vjet, si dhe sa herë që ndodhin ndryshime të rëndësishme në sistemin ose fushën përkatëse që rregullohet nga këto politika.
4. Këshilli mbikëqyrës/administrues i shoqërisë administruese, mban përgjegjësinë përfundimtare për sigurimin e pajtueshmërisë së veprimtarisë së saj me kërkesat e këtij ligji dhe të akteve nënligjore të nxjerra në zbatim të tij.”.
5. Dispozitat e këtij ligji nuk cenojnë të drejtat dhe rolin e punëdhënësve, punëmarrësve ose përfaqësuesve të tyre në administrimin e fondeve të pensionit privat në përputhje me legjislacionin në fuqi.




Neni 21
Pas nenit 22, shtohet neni 22/1, si më poshtë:

“Neni 22/1
Zbatimi i ligjit ndaj institucioneve të pensionit që administrojnë skema të sigurimeve shoqërore 

1. Institucionet e pensionit, të cilat ushtrojnë gjithashtu veprimtari në skema pensioni të detyrueshëm të lidhura me marrëdhëniet e punës, të cilat klasifikohen si skema të sigurimeve shoqërore dhe të mbuluara nga Rregulloret (KE) nr. 883/2004 dhe nr. 987/2009, i nënshtrohen dispozitave të këtij ligji vetëm për veprimtarinë e tyre në fushën e pensioneve private. 
2. Në këto raste, aktivet dhe detyrimet përkatëse mbahen të ndara dhe nuk lejohet transferimi i tyre ndërmjet skemave të pensioneve private dhe skemave të pensioneve të detyrueshme të sigurimeve shoqërore.".

Neni 22

Në nenin 23, pika 4,  ndryshohet si më poshtë:
“4. Transaksionet me palë të lidhura lejohen vetëm nëse kryhen në kushte normale të tregut ku nuk ka asnjë favorizim të padrejtë të fituar nga njëra palë në përfitim të palës tjetër (arm’s length), janë të justifikuara në interesin më të mirë të anëtarëve dhe përfituesve të fondit, si dhe në përputhje me politikën e investimeve, rregullat e brendshme për menaxhimin e konfliktit të interesit dhe kufizimet e përcaktuara në këtë ligj dhe aktet nënligjore.
Autoriteti miraton rregulla të detajuara për përcaktimin e kritereve për identifikimin e palëve të lidhura, kushtet dhe procedurat për kryerjen e transaksioneve me to, si dhe kufijtë e investimeve, në përputhje me këtë ligj.”.

Neni 23

Në nenin 24, pas pikës 2, shtohet pika 3,  si më poshtë:
“3. Shoqëria administruese duhet të ketë procedura të përshtatshme administrative dhe kontabël, si dhe sisteme efektive të kontrollit të brendshëm dhe të administrimit të rrezikut.”.

Neni 24

Në nenin 25, bëhen shtesat dhe ndryshimet si më poshtë:

1. Pika 1, ndryshohet  si më poshtë:
“1. Shoqëria administruese duhet të ketë njësinë e auditit të brendshëm, me kapacitet të përshtatshëm, në raport me madhësinë, natyrën, shkallën dhe kompleksitetin e veprimtarisë që ajo kryen. Funksioni i auditit të brendshëm vlerëson përshtatshmërinë dhe efektivitetin e sistemit të kontrollit të brendshëm dhe të elementeve të tjera të sistemit të qeverisjes, duke përfshirë sipas rastit, funksionet e deleguara.”.

2. Pas pikës 3, shtohet pika 4 si më poshtë:
“4. Shoqëria administruese duhet të ketë një sistem efektiv të kontrollit të brendshëm. Ky sistem përfshin procedura administrative dhe kontabël, një kuadër të kontrollit të brendshëm, si dhe procedura të përshtatshme të raportimit në të gjitha nivelet e shoqërisë.”.

Neni 25

Në nenin 26, bëhen shtesat dhe ndryshimet si më poshtë:

1. Në pikën 3, shkronja “b”, “ç” dhe “dh” ndryshohen si më poshtë:
“b) investimet, veçanërisht në produkte derivative, produkte të titullzuara dhe instrumente të ngjashme;...
ç) rrezikun operacional, rrezikun e tregut, rrezikun e kreditit;...
dh) rrezikun mjedisor, social dhe të qeverisjes, që lidhet me portofolin e investimeve dhe administrimin e tij;..”.

2. Në pikën 3, pas shkronjës “e” shtohet shkronja “ë” si më poshtë:

“ë) vlerësimin e detyrimeve dhe krijimin e provigjioneve teknike, në rastin e skemave me përfitime të përcaktuara.”.

3. Pika 7, ndryshohet si më poshtë:
“Shoqëria administruese identifikon, monitoron, vlerëson, rishikon dhe përditëson mjaftueshmërinë, gjithëpërfshirjen dhe efektivitetin e politikës dhe procedurave të administrimit të rrezikut dhe teknikave të matjes së rrezikut dhe përshtatshmërinë, auditin e brendshëm dhe, funksionet aktuariale si dhe ato të deleguara, në rastet kur ështe e aplikueshme.”.

Neni 26

Pas nenit 26, shtohet neni 26/1, si më poshtë:

“Neni 26/1
Funksioni aktuarial

1. Shoqëria administruese krijon funksionin aktuarial, kur fondi i pensionit mbulon rreziqe biometrike, garanton performancën e investimeve apo një nivel të caktuar përfitimesh.
2. Funksioni aktuarial, kur është i zbatueshëm:
a) koordinon dhe mbikëqyr llogaritjen e provigjoneve teknike;
b) vlerëson përshtatshmërinë e metodave, modeleve dhe supozimeve të përdorura për llogaritjen e provigjoneve teknike; 
c) vlerëson mjaftueshmërinë dhe cilësinë e të dhënave të përdorura për llogaritjen e provigjoneve teknike; 
ç) krahason supozimet e përdorura në llogaritje me të dhënat e realizuara;
d) informon organin drejtues ose mbikëqyrës për besueshmërinë dhe përshtatshmërinë e llogaritjes së provizioneve teknike;
dh) jep mendim për politikën e pranimit dhe administrimit të rreziqeve (underwriting policy), kur është e zbatueshme;
e) kontribuon në zbatimin efektiv të sistemit të administrimit të rrezikut.
ë) jep opinion mbi përshtatshmërinë e kontratave të sigurimit, kur institucioni i pensionit ka lidhur kontrata të tilla. 
3.  Shoqëria cakton të paktën një person të pavarur, i cili është përgjegjës për funksionin aktuarial.
4. Autoriteti miraton rregulla të detajuara për organizimin dhe funksionimin e funksionit aktuarial, përfshirë kërkesat lidhur me kualifikimet profesionale, pavarësinë dhe detyrimet e raportimit.”

Neni 27

Në nenin 28, bëhen ndryshimet  si më poshtë:

1.  Pika 1, ndryshohet si më poshtë:
“1. Shoqëria administruese kryen dhe dokumenton vlerësimin e saj të rrezikut në mënyrë të përshtatshme me madhësinë e saj, strukturën e brendshme organizative, si dhe madhësinë, natyrën, shkallën dhe kompleksitetin e aktiviteteve të saj. Vetëvlerësimi i rrezikut të shoqërisë është pjesë përbërëse e proceseve të administrimit dhe vendimmarrjes dhe merret në konsideratë në marrjen e vendimeve strategjike.”
2. Në pikën 3, shkronjat “ç” dhe “dh”  ndryshohen si më poshtë:
“ç. vlerësimin e rreziqeve ndaj anëtarëve të fondit dhe përfituesve të pensionit në lidhje me pagesën e përfitimeve nga fondi i pensionit për skemat me përfitime të përcaktuara, si dhe vlerësimin e efektivitetit të masave korrigjuese veçanërisht: 
i. mekanizmat e indeksimit;
ii. mekanizmat e reduktimit të përfitimeve, përfshirë masën në të cilën përfitimet e akumuluara të pensionit mund të reduktohen, kushtet për kryerjen e reduktimit dhe subjektin kompetent për vendosjen e  reduktimit, sipas përcaktimeve në rregullat e skemës së pensionit.”.
“dh) vlerësimin e rreziqeve të lidhura me faktorët mjedisorë, socialë dhe të qeverisjes, si dhe vlerësimin e rreziqeve të reja, përfshirë rreziqet e lidhura me ndryshimet klimatike, përdorimin e burimeve dhe mjedisin, rreziqet sociale dhe rreziqet e lidhura me zhvlerësimin e aktiveve si rezultat i ndryshimeve rregullatore, nëse shoqëria administruese i merr parasysh këta faktorë gjatë vendimmarrjes për investime;..”.

2. Në pikën 3, pas shkronjës “e”, shtohet shkronja “ë” si më poshtë:
“ë) vlerësimin cilësor të mekanizmave që sigurojnë mbrojtjen e përfitimeve të pensionit, përfshirë, sipas rastit, garancitë, marrëveshjet, ose forma të tjera të mbështetjes financiare të ofruara nga sponsori, sigurimin ose risigurimin nga një shoqëri që është subjekt i legjislacionit në fuqi të shtetit anëtar i cili transpozon direktivën 2009/138/KE, si dhe mbulimin nga një skemë e mbrojtjes së pensioneve në favor të fondit të pensionit, anëtarëve ose përfituesve të tij.”

4. Pas pikës 4, shtohen pikat 5 dhe 6, si më poshtë:
“5. Në rastet kur është e zbatueshme, vetëvlerësimi i rrezikut duhet të përfshijë edhe një vlerësim të mekanizmave mbrojtës së të drejtave të akumuluara të pensionit, rreziqeve të lidhura me delegimin dhe kontraktimin e ofruesve të shërbimeve palëve të treta si dhe rrezikun e lidhur me veprimtarinë ndërkufitare.
6. Autoriteti miraton rregulla të detajuara për vetëvlerësimin e rrezikut.”.

Neni 28

Në nenin 29, bëhen shtesat dhe ndryshimet si më poshtë:

1. Pika 2, ndryshohet si më poshtë:

“2. Politika e shpërblimit duhet të jetë e përshtatshme për madhësinë natyrën, shkallën dhe organizimin e brendshëm të shoqërisë administruese , dhe kompleksitetin e aktivitetit të saj. Shoqëria administruese është përgjegjëse për zbatimin e politikës së shpërblimit sipas përcaktimeve të këtij neni dhe të këtij ligji.”

2. Pas pikës 4, shtohen pikat 5 dhe 6, si më poshtë:
“5. Kur shoqëria administruese delegon funksione ose veprimtari tek palë të treta, ajo siguron që politika e shpërblimit të ofruesve të këtyre  shërbimeve të jenë në përputhje me politikën e shpërblimit të përcaktuar në nenin 29, të këtij ligji.      
6. Shoqëria administruese publikon, në faqen e saj zyrtare të internetit, informacionin përkatës në lidhje me politikën e saj të shpërblimit, në përputhje me legjislacionin për mbrojtjen e të dhënave personale.”.

Neni 29

Në nenin 34, bëhen shtesat dhe ndryshimet si më poshtë:

1. Pika 1, 2, 3 dhe  4, ndryshohen si më poshtë:
“1. Shoqëria administruese në kuadër të veprimtarisë së saj, mund të delegojë te palë të treta, tërësisht ose pjesërisht, një ose disa funksione, përfshirë funksionet kryesore. Delegimi nuk lejohet nëse vështirëson mbikëqyrjen e veprimtarisë së deleguar ose veprimtarinë e shoqërisë administruese në tërësi, pengon shoqërinë administruese që të veprojë në interesin më të mirë të anëtarëve të fondeve që administron, dëmton cilësinë e sistemit të qeverisjes, ose rrit rrezikun operacional. Funksione të një rëndësie të veçantë, siç është administrimi i aktiveve të fondeve dhe administrimi i rrezikut të parashikuara në këtë ligj nuk mund të delegohen.
2. Shoqëria administruese njofton menjëherë Autoritetin, për çdo delegim të funksioneve ose veprimtarive te një palë e tretë. Kur delegimi lidhet me funksionet kryesore, njoftimi i paraqitet Autoritetit përpara hyrjes në fuqi të marrëveshjes së delegimit. Shoqëria administruese njofton gjithashtu Autoritetin për çdo ndryshim ose zhvillim të rëndësishëm që lidhet me funksionet ose veprimtaritë e deleguara.
3. Shoqëria administruese vijon të jetë përgjegjëse për përmbushjen e funksioneve të deleguara, për mbarëvajtjen e funksioneve dhe për mbikëqyrjen e personave fizikë ose juridikë, të cilëve u delegohen me kontratë këto funksione, përfshirë edhe përputhshmërinë në vazhdimësi me kërkesat e parashikuara në shkronjat “b”, “c” dhe “ç” të pikës 5, të këtij neni. Shoqëria administruese e fondeve të pensionit privat garanton bashkëpunim efektiv ndërmjet saj dhe subjektit që i janë deleguar funksionet dhe garanton që mbikëqyrja efektive nga ana e Autoritetit të mos pengohet për shkak të delegimit.
4. Kontrata për delegimin e funksioneve duhet të përcaktojë qartë të drejtat dhe detyrimet e palëve kontraktuese dhe i paraqitet Autoritetit së bashku me njoftimin sipas pikës 2 të këtij neni.”.

2. Pas pikës 5, shtohen pikat 5/1 dhe 5/2 si më poshtë: 
“5/1. Kushtet e përmendura në pikën 5, të këtij neni, konsiderohen të përmbushura nëse i deleguari është një shoqëri e cila, në kohën e lidhjes së kontratës me shoqërinë deleguese, administron një fond pensioni privat.
5/2 Autoriteti mund të kërkojë në cdo kohë sqarime shtesë në lidhje me veprimtarinë e të deleguarit, në funksion të mbrojtjes së anëtarëve të fondit.”.

Neni 30
Neni 35, ndryshohet si më poshtë:
“1. Çdo individ ose person juridik, grup personash të lidhur, ose persona që veprojnë së bashku (blerësi i synuar) i cili synon të marrë drejtpërdrejt ose në mënyrë të tërthortë apo të rrisë pjesëmarrjen në një shoqëri administruese, e cila arrin ose tejkalon pragun prej 10%, 20%, 30%, 50% ose 75% të aksioneve në kapital ose të të drejtave të votës, duhet të marrë paraprakisht miratimin e  Autoritetit. 
2. Blerësi  që synon të marrë ose të rrisë pjesëmarrjen në shoqërinë administruese duke u bërë aksionar influencues, njofton me shkrim Autoritetin për qëllimin e tij. Kërkesa për miratimin e aksionarit influencues duhet të përmbajë:
a) numrin dhe vlerën nominale të aksioneve që synohet të blihet;
b) dokumentacionin e parashikuar në nenet 11 dhe 15 të këtij ligji.”.

Neni 31

Në nenin 50, pas pikës 2, shtohet pika 3, si më poshtë:
“3. Fondet e pensionit privat janë juridikisht të ndara nga sponsori, me qëllim mbrojtjen e aktiveve të fondit në interes të anëtarëve dhe përfituesve në rast falimentimi të sponsorit.”.

Neni 32

Në nenin 57, pika 2, ndryshohet si më poshtë:
“2. Aktivet e fondit të pensionit veçohen nga aktivet e shoqërisë administruese dhe nuk mund të jenë pjesë e procedurës së falimentit të shoqërisë administruese, si dhe nuk mund t’i nënshtrohen ekzekutimit të detyrueshëm për detyrimet e shoqërisë administruese.”.

Neni 33

Në nenin 62, pas pikës 3, shtohet pika 3/1 si më poshtë:
“3/1. Përpara anëtarësimit të punëmarrësve në fondin e pensionit punëdhënësi/sponsori duhet të informojë anëtarin se si përfundimi i marrëdhënies së punës do të ndikojë në të drejtat e tyre mbi fondin e pensionit.”

Neni 34

Në nenin 65, pika 4, ndryshohet si më poshtë:

“4. Nëse anëtari, përkohësisht ose përgjithmonë, pushon së kontribuari në fondin e pensionit, ai mbetet anëtar në fondin e pensionit dhe ka të njëjtat të drejta si anëtarët e tjerë të fondit të pensionit. 
Anëtari i fondit të pensionit, i cili ndërpret marrëdhënien e punës me punëdhënësin ose sponsorin, vazhdon të gëzojë të njëjtat të drejta që burojnë nga anëtarësia në fond në të njëjtën mënyrë si anëtarët e tjerë të fondit. Të drejtat e përfituara deri në momentin e ndërprerjes së marrëdhënies së punës konsiderohen “të drejta të fituara” dhe ruhen edhe në rastin kur anëtari transferohet ose ushtron veprimtari në një shtet tjetër anëtar.”.

Neni 35

Në nenin 66, pika 4, ndryshohet  si më poshtë:
“4. Periudha përpara se punëmarrësit t’i njihet e drejta e përfitimit të kontributeve të paguara nga punëdhënësi nuk mund të jetë më e gjatë se tre vjet.”.

Neni 36

Në nenin 71, pas pikës 3 shtohen pikat 4 dhe 5, si më poshtë:
“4. Shoqëria administruese u siguron anëtarëve të skemës që transferohen në një shtet tjetër informacion të përshtatshëm mbi të drejtat e tyre të pensionit dhe mundësitë që ofron skema. Ky informacion duhet të jetë, të paktën, i barasvlershëm me informacionin që u jepet anëtarëve të skemës, për të cilët kontributet nuk paguhen më, por që mbeten në të njëjtin shtet anëtar.
5. Shoqëria administruese sigurohet që pagesat e pensionit dhe përfitimet shtesë, në rast se është e zbatueshme, sipas këtij ligji mund t’i kryhen anëtarëve ose përfituesve që ndodhen në një shtet tjetër anëtar pas zbritjes së tatimeve dhe tarifave të zbatueshme sipas legjislacionit në fuqi.”.   

Neni 37

Në nenin 89, bëhen shtesat dhe ndryshimet  si më poshtë:

1. Pika 1, ndryshohet si më poshtë:
“1. Aktivet e fondeve të pensionit duhet të investohen në interesin më të mirë afatgjatë të anëtarëve dhe përfituesve në përputhje me qëllimin e një fondi pensioni privat, si dhe në përputhje me parimin e personit të kujdesshëm, për të siguruar, cilësinë, sigurinë, likuiditetin dhe kthimin e portofolit në tërësi.”.  

2. Pas pikës 1, shtohen pikat 1/1 dhe 1/2, si më poshtë:
“1/1. Në rast konflikti interesi, shoqëria administruese siguron që vendimet e investimit të merren vetëm në interesin më të mirë të anëtarëve dhe përfituesve. Shoqëria administruese miraton dhe zbaton politika për administrimin e konfliktit të interesit, e cila mbulon edhe procesin e marrjes së vendimeve të investimit.

1/2. Në zbatim të parimit të personit të kujdesshëm, fondet e pensionit privat, duhet të marrin në konsideratë ndikimin afatgjatë të vendimeve të investimit mbi faktorët mjedisorë, socialë dhe të qeverisjes.”.

4. Pas pikës 6, shtohen pikat 7, 8, 9 dhe 10, si më poshtë:
“7. Duke marrë në konsideratë madhësinë, natyrën, shkallën dhe kompleksitetin e veprimtarisë së institucionit të pensionit profesional (IORP) dhe fondeve të pensionit që administron, Autoriteti monitoron përshtatshmërinë e proceseve të vlerësimit të kreditit, vlerëson përdorimin e referencave ndaj vlerësimeve të kreditit dhe nxit zbutjen e varësisë nga këto vlerësime, me qëllim reduktimin e mbështetjes në to.
8. Kufizimet sasiore të vendosura nga Autoriteti nuk pengojnë institucionet e pensionit profesional (IORP):
a) të investojnë deri në 70% të aktiveve që mbulojnë provigjonet teknike ose të gjithë portofolit, në rastin e skemave ku anëtarët mbajnë rrezikun e investimit, në aksione, letra me vlerë të barasvlershme me aksionet dhe obligacione koorporative të pranuara për tregtim në tregje të rregulluara;
 b)  të investojnë deri në 30% të aktiveve që mbulojnë provigjonet teknike në aktive të denominuara në monedha, të ndryshme nga ato në të cilat janë shprehur detyrimet;
c)  të investojnë në instrumente afatgjata dhe jo të tregtueshme; 
ç)  të investojnë në instrumente të emetuara ose të garantuara nga Banka Evropiane e  Investimeve (BEI) në kuadër të Fondit Evropian për Investimet Strategjike.
9. Parashikimet e pikës 8, të këtij neni nuk cenojnë të drejtën e Autoritetit për të kërkuar zbatimin e rregullave më të rrepta të investimit për institucionet e pensionit profesional (IORP) të licencuara ose të regjistruara në Republikën e Shqipërisë, në rastet kur këto rregulla justifikohen nga pikëpamja prudenciale.
10.  Në rastin e veprimtarisë ndërkufitare, kur Republika e Shqipërisë është shteti pritës, Autoriteti nuk kërkon nga institucioni i pensionit profesional (IORP) i licencuar ose regjistruar në një shtet tjetër anëtar zbatimin e kufizimeve sasiore të investimit të parashikuara në pikën 8 të këtij neni.”.

Neni 38

Në nenin 90, bëhen shtesat dhe ndryshimet si më poshtë:

1. Fjalia e parë e këtij nenin numërtohet si pika “1”.

2.  Shkronja “dh” ndryshohet si më poshtë: 
“dh) Në rast se shoqëria administruese vendos të përdorë derivative, në përputhje me pikën 3 të këtij neni, duhet të ketë politikë ose procedurë të brendshme, të cilat përcaktojnë kufizime në lidhje me rreziqet që shoqërojnë përdorimin e tyre. Rreziqet në lidhje me përdorimin e këtyre instrumenteve duhet të jenë pasqyruar në prospektin e fondit të pensionit;”.

3. Pas shkronjës “ë” shtohen shkronjat “f” dhe “g” si më poshtë:

“ f) Institucionet e pensionit profesional (IORP) dhe fondet e tjera të pensionit privat nuk mund të marrin hua, përveç rasteve kur huamarrja kryhet për qëllime likuiditeti dhe ka karakter të përkohshëm. Ato nuk mund të veprojnë si garantuese për detyrime të palëve të treta.
g) Autoriteti nuk mund t’i kërkojë institucioneve të pensionit profesional (IORP) dhe fondeve të tjera të pensionit privat të investojë në kategori të caktuara aktivesh. Me përjashtim të rasteve të rishikimit të Politikës së Investimit, Autoriteti nuk vendos kërkesa për miratim paraprak ose njoftim sistematik në lidhje me vendimet e investimit.”.

4. Pas pikës 1, shtohen pikat  2, 3 dhe 4,  si më poshtë:
“2. Aktivet e fondit të pensionit investohen kryesisht në tregje të rregulluara.
3. Investimet në tregje të parregulluara kufizohen në nivele të kujdesshme dhe i nënshtrohen vlerësimit të thelluar dhe monitorimit të rrezikut.
4. Instrumentet derivative mund të përdoren vetëm nëse kontribuojnë në uljen e rrezikut të investimit ose në administrimin efikas të portofolit. Këto instrumente vlerësohen me kujdes, duke marrë në konsideratë aktivin bazë, dhe përfshihen në vlerësimin e aktiveve të fondit të pensionit, përfshirë institucionin e pensionit profesional (IORP). Fondi i pensionit dhe institucioni i pensionit profesional (IORP) shmangin ekspozimin e tepërt ndaj rrezikut që rrjedh nga një palë e vetme, nga palë që bëjnë pjesë në të njëjtin grup, nga një aktiv i vetëm ose nga operacione me instrumente derivative.”.

Neni 39

Në nenin 91, bëhen shtesat si më poshtë:

1. Pas shkronjës “ë” të pikës 1, shtohen shkronjat “f” dhe “g” si më poshtë:
“f) Investimi tek sponsori nuk mund të tejkalojë 5 % të portofolit në tërësi. Kur sipërmarrja sponsorizuese bën pjesë në një grup, investimi në sipërmarrjet e të njëjtit grup nuk mund të tejkalojë 10 % të portofolit në tërësi.
g) Kur institucioni i pensionit profesional (IORP) sponsorizohet nga më shumë se një sponsor, investimet në këto sipërmarrje kryhen në mënyrë të kujdesshme, duke marrë në konsideratë nevojën për diversifikim të përshtatshëm të portofolit.”.

2. Pas pikës 3, shtohet pika 4, si më poshtë:
“4. Investimet e fondeve të pensionit në tituj të qeverisë së Republikës së Shqipërisë përjashtohen nga kërkesat e nenit 89, pika 4 dhe shkronjës “f” të pikës 1, të këtij neni.”.

Neni 40

Në nenin 92, pika 3, shkronja “c” ndryshohet si më poshtë:
“c) alokimin strategjik të aktiveve duke mbajtur parasysh natyrën dhe kohëzgjatjen e detyrimeve për pension, si dhe faktorët mjedisorë, socialë dhe të qeverisjes.”.

Neni 41

Në nenin 99, pika 3, ndryshohet si më poshtë:
“3. Prospekti i fondit të pensionit u vihet në dispozicion pa pagesë anëtarëve të mundshëm përpara anëtarësimit në fond, si dhe anëtarëve dhe përfituesve, nëpërmjet një mjeti të qëndrueshëm komunikimi, përmes, faqes së internetit, ose në kopje fizike.”. 

Neni 42

Në nenin  100, pika 2, shkronja “b” ndryshohet si më poshtë:
“b) politikën e investimeve (p.sh. specializimi sipas sektorëve gjeografikë ose industrialë), si dhe informacion mbi mënyrën se si politika e investimit merr në konsideratë faktorët mjedisorë, klimatikë, socialë dhe të qeverisjes së korporatave, si dhe mënyrën sesi këta faktorë merren në konsideratë;”.

Neni 43

Në nenin 103, bëhen ndryshimet si më poshtë:

1. Titulli i nenit ndryshon  më poshtë:  
“Vërtetim për gjendjen e llogarisë së përfitimeve të pensionit” 

2.  Pikat 2 dhe 3, ndryshojnë si më poshtë:
“2. Titulli i dokumentit të përcaktuar në pikën 1, të këtij neni duhet të përmbajë fjalët ‘Vërtetim për gjendjen e llogarisë të përfitimeve të pensionit’.
3. Dokumenti duhet të përmbajë informacion të saktë dhe të përditësuar dhe t’i vihet në dispozicion çdo anëtari pa pagesë, nëpërmjet një mjeti të qëndrueshëm komunikimi, përmes faqes së internetit, apo në kopje fizike, të paktën një herë në vit. Krahas informacionit të dhënë në formë elektronike, me kërkesë të tij, anëtarit i jepet edhe kopje fizike.”.

Neni 44
Neni 104 ndryshohet si më poshtë:

“Neni 104
Përmbajtja e Vërtetimit të gjendjes së llogarisë të përfitimeve të pensionit

“1. Vërtetimi për gjendjen e llogarisë së  përfitimeve të pensionit përmban të paktën informacionin e mëposhtëm:
a) emrin e shoqërisë administruese, adresën e saj dhe të dhënat identifikuese të fondit të pensionit të anëtarit;
b) të dhënat personale të anëtarit, përfshirë, sipas rastit, moshën e daljes në pension, sipas legjislacionit në fuqi, moshën e pensionit të përcaktuar në skemën e pensionit profesional ose moshën e pensionit të zgjedhur nga anëtari në deklaratën e pranimit të pjesëmarrjes në skemën e pensionit profesional; 
c) informacion për vlerën neto të aktiveve të akumuluara;
ç) informacion për kthimin nga investimi për anëtarin për periudhën 12 mujore;
d) informacion për kontributet e derdhura nga anëtari dhe/ose punëdhënësi në emër të anëtarit gjatë të paktën 12 muajve të fundit;
dh) detajim të kostove ose tarifave të zbritura nga shoqëria administruese gjatë 12 muajve të fundit;
e) parashikimet e përfitimeve të pensionit bazuar në moshën e daljes në pension sipas shkronjës “b”, shoqëruar me një sqarim se këto parashikime nuk përbëjnë garanci dhe mund të ndryshojnë nga vlera përfundimtare e përfitimeve. Kur parashikimet bazohen në skenarë ekonomikë, ato përfshijnë të paktën një skenar bazë dhe një skenar të pafavorshëm, duke marrë në konsideratë natyrën specifike të fondit të pensionit;
ë) nivelin e financimit të skemës në tërësi, për fondet e pensionit me përfitime të përcaktuara, në rastet e veprimtarisë ndërkufitare.
2. Data  së cilës i referohet informacioni i përfshirë në dokument paraqitet në mënyrë të qartë dhe të dallueshme.
3. Mosha e përcaktuar  në skemën e pensionin profesional dhe mosha e zgjedhur nga anëtari në deklaratën e pranimit të pjesëmarrjes në skemën e pensionit profesional në cdo rast nuk mund të jetë më shumë se pesë vjet përpara moshës ligjore të daljes në pension. 
4. Autoriteti miraton rregulla të detajuara për përcaktimin e formatit dhe përmbajtjen e dokumentit të vërtetimit të gjendjes së llogarisë së përfitimeve të pensionit, si dhe për supozimet që përdoren për parashikimet e përfitimeve të pensionit, përfshirë normën vjetore nominale të kthimit nga investimet, normën vjetore të inflacionit, ecurinë e pagave në të ardhmen, si dhe supozimet për vdekshmërinë dhe kthimet nga investimi.”.

Neni 45
Neni 105, ndryshohet  si më poshtë:

“Neni 105
Informacioni që duhet t’u jepet anëtarëve përpara daljes në pension

1. Përveç dokumentit për vërtetimin e gjendjes së llogarisë së përfitimeve të pensionit të anëtarit të fondit, të parashikuar në nenin 103 të këtij ligji, shoqëria administruese jo më vonë se tre vjet përpara se anëtari të arrijë moshën për pension sipas përcaktimit në nenin 73, pika 1, informon anëtarin për vlerësimin aktual të llogarisë individuale, opsionet për mënyrat e pagesës së pensionit dhe procedurat për ushtrimin e secilit opsion. Ky informacion do t’i dërgohet i përditësuar anëtarit të fondit edhe tre muaj përpara se anëtari të arrijë moshën për pension. Ky informacion mund të jepet si pjesë e deklaratës vjetore të anëtarit, me kusht që të plotësohen kërkesat e këtij neni.
2. Kërkesat për përmbajtjen, kohën dhe mënyrën e dhënies së këtij informacioni, përfshirë rastet e daljes së hershme në pension, përcaktohen me rregullore të Autoritetit.
3. Në rastin e ushtrimit të veprimtarisë ndërkufitare, kur shoqëria e licencuar/regjistruar në Republikën e Shqipërisë, ofron pensione me përfitime të përcaktuara për anëtarë në një shtet tjetër anëtar, dhe kur rregullat e skemës parashikojnë mundësinë e reduktimit të përfitimeve të pensionit, përfituesit njoftohen pa vonesë pas marrjes së vendimit për reduktimin e nivelit të përfitimeve. Njoftimi duhet të bëhet jo më vonë se tre muaj përpara zbatimit të vendimit  për reduktimin e përfitimeve.”.

Neni 46
Neni 106, ndryshohet si më poshtë:

“Neni 106
Informacioni shtesë

1. Me kërkesë të anëtarit, përfituesit ose përfaqësuesve të tyre, shoqëria administruese jep të paktën informacionin shtesë të mëposhtëm:
a) pasqyrat financiare dhe raportet vjetore të përcaktuara në nenin 110;
b) deklaratën e parimeve të politikës së investimit të përcaktuar në nenin 92;
c)  çdo informacion tjetër në lidhje me të dhënat e përcaktuara në nenin 104 të këtij ligji.
2. Dokumenti i vërtetimit për gjendjen e llogarisë së përfitimeve të pensionit përcakton vendin dhe mënyrën e marrjes së informacionit shtesë.
3. Autoriteti mund t’i kërkojë shoqërisë administruese që t’u vërë në dispozicion anëtarëve dhe përfituesve informacione të tjera shtesë.”.

Neni 47
Pas nenit 106, shtohen nenet 106/1 dhe 106/2, si më poshtë:

“Neni 106/1
Informacioni për anëtarët e  mundshëm

1. Shoqëria administruese siguron që anëtarët e mundshëm, të cilët nuk anëtarësohen automatikisht në një skemë pensioni, të informohen, përpara anëtarësimit në skemë, mbi: 
a) çdo mundësi të disponueshme për ta, përfshirë alternativat e investimit;
b) karakteristikat kryesore të skemës së pensionit, përfshirë natyrën dhe llojin e përfitimeve;
c) mënyrën se si merren në konsideratë faktorët mjedisorë, klimatikë, socialë dhe të qeverisjes në politikën e investimeve; dhe
ç) vendin dhe mënyrën e aksesimit të informacionit shtesë.
2. Në rastet kur anëtarët mbajnë rrezikun e investimit ose kanë të drejtë të marrin vendime investimi, shoqëria administruese u siguron anëtarëve të mundshëm informacion mbi performancën e kaluar të investimeve të lidhura me skemën e pensionit, në terma nominalë dhe realë, për një periudhë minimale prej pesë vitesh, si dhe informacion mbi natyrën, llojin, masën dhe mënyrën e llogaritjes së tarifave, kostove dhe shpenzimeve që u ngarkohen anëtarëve dhe përfituesve. 
3. Shoqëria administruese siguron që anëtarët e mundshëm që anëtarësohen në skemë në mënyrë automatike të informohen menjëherë pas anëtarësimit mbi: 
a) çdo mundësi të disponueshme për ta, përfshirë alternativat e investimit;
b) karakteristikat kryesore të skemës së pensionit;
c) mënyrën se si merren në konsideratë faktorët mjedisorë, klimatikë, socialë dhe të qeverisjes në politikën e investimeve; dhe
ç) vendin dhe mënyrën e aksesimit të informacionit shtesë.

Neni 106/2
Informacioni që duhet dhënë përfituesve gjatë fazës së pagesës

1. Shoqëria administruese u siguron përfituesve, në mënyrë periodike, informacion mbi përfitimet e pensionit që u takojnë sipas skemës, si dhe mbi opsionet e mundshme për mënyrën e pagesës së tyre.
2. Në rastet kur përfituesit mbajnë një pjesë të konsiderueshme të rrezikut të investimit, gjatë fazës së pagesës së përfitimeve, shoqëria administruese u siguron atyre, në intervale të rregullta, informacion të qartë, të saktë dhe të përshtatshëm mbi natyrën dhe ndikimin e këtij rreziku.
3. Në rastin e skemave të pensionit me përfitime të përcaktuara, shoqëria administruese pas marrjes së një vendimi përfundimtar që sjell reduktimin e nivelit të përfitimeve të pensionit të parashikuara nga skema informon përfituesit pa vonesë dhe, në çdo rast, jo më vonë se tre muaj përpara datës së hyrjes në fuqi të këtij vendimi.”.

Neni 48

Pika 2, e nenit 110, ndryshohet  si më poshtë:
“2. Prospekti dhe rregullat e fondit i vihen në dispozicion anëtarit pa pagesë, nëpërmjet një mjeti të qëndrueshëm komunikimi, përmes faqes së internetit, ose kopje fizike, përpara nënshkrimit të kontratës së anëtarësimit ose deklaratës së pranimit të pjesëmarrjes. Prospekti i përditësuar, është i aksesueshmëm edhe në faqen zyrtare të internetit të shoqërisë administruese.”.

Neni 49

Në nenin 115, bëhen shtesat dhe ndryshimet  si më poshtë:

1. Pas pikës 2 shtohet pika 2/1, si më poshtë:
“2/1. Depozitari i autorizuar në një shtet anëtar mund të emërohet për të ushtruar funksionet e depozitarit në Republikën e Shqipërisë, pas njohjes nga Autoriteti, me kusht që bashkëpunimi efektiv ndërmjet Autoritetit dhe autoritetit përgjegjës të shtetit anëtar të origjinës të jetë i garantuar.”.

2. Pika 3, ndryshohet si më poshtë:

“3. Autoriteti miraton rregulla të detajuara për përcaktimin e kushteve dhe kritereve për licencimin si depozitar i fondit të pensionit privat, përfshirë njohjen dhe regjistrimin e depozitarit të autorizuar në një shtet anëtar.”.

Neni 50

Në nenin 118, pika 1, pas shkronjës 'i' shtohet shkronja 'j' si më poshtë:
“j) vepron me ndershmëri, profesionalizëm dhe pavarësi, duke ushtruar funksionet e tij në interesin më të mirë të anëtarëve dhe përfituesve të fondit të pensionit.”.

Neni 51

Pas shkronjës “b” të pikës 1 të nenit 119 shtohet shkronja “c” si më poshtë:
“ c) Kur aktivet e një fondi pensioni nuk përbëhen nga aktivet e parashikuara në pikën 1 të këtij neni, depozitari verifikon të drejtën e pronësisë së fondit mbi këto aktive dhe mban një regjistër të veçantë për to. Verifikimi i së drejtës së pronësisë kryhet mbi bazën e informacionit dhe dokumentacionit të vënë në dispozicion nga shoqëria administruese dhe, sipas rastit, mbi bazën e provave ose dokumenteve të siguruara nga palë të treta. Depozitari siguron përditësimin e vazhdueshëm të regjistrit të aktiveve.”.

Neni 52

Në nenin 123, pikat 2 dhe 4, ndryshohen  si më poshtë:
“2. Depozitari është përgjegjës ndaj shoqërisë administruese, fondit të pensionit, ndaj anëtarëve dhe përfituesve të fondit për çdo humbje të shkaktuar nga vetë ai ose nga një palë e tretë së cilës i është deleguar ruajtja e aktiveve të fondit...  
Në pikën 4, pas togfjaleshit “ndaj anëtarëve”, shtohet togfjalëshi “dhe përfituesve...

Neni 53

Në nenin 143 bëhen shtesat dhe ndryshimet si më poshtë:

1. Pika 1, ndryshohet si më poshtë:
“1. Autoriteti është institucioni përgjegjës për mbikëqyrjen e subjekteve të licencuara dhe/ose regjistruara sipas këtij ligji. Në kuptim të këtij ligji, mbikëqyrje është verifikimi nëse subjekti i licencuar dhe/ose regjistruar vepron në përputhje me dispozitat e këtij ligji, rregullat e miratuara në zbatim të tij, rregullat e administrimit të rrezikut, si dhe rregullat e tjera, që mundësojnë funksionimin e duhur të subjektit të mbikëqyrur.”.

2. Në pikën 2, shkronjat “a”  dhe “b” ndryshohen si më poshtë:

“a) mbrojtja e interesave dhe të drejtave të anëtarëve dhe përfituesve;
b) sigurimi i zbatimit të dispozitave të këtij ligji në funksion të ruajtjes, së sigurt, stabilitetit, qëndrueshmërisë dhe parashikueshmërisë financiare të aktiveve të fondit të pensionit;”.


3. Pas pikës 2, shtohen pikat 2/1, 2/2, 2/3 dhe 2/4 si më poshtë:
“2/1. Mbikëqyrja ushtrohet mbi bazën e një qasjeje prospektive dhe të bazuar në rrezik, duke marrë në konsideratë madhësinë, natyrën, shkallën dhe kompleksitetin e veprimtarisë së subjekteve të mbikëqyrura dhe kryhet në mënyrë të vazhdueshme dhe në kohë.
2/2. Autoriteti ushtron mbikëqyrjen nëpërmjet një kombinimi të përshtatshëm të analizës dhe mbikëqyrjes në distancë, si dhe të inspektimeve në vend. Për qëllime të identifikimit të rreziqeve, si dhe të vlerësimit të aftësisë për përballimin e situatave të vështira financiare të fondit të pensionit, Autoriteti mund të përdorë instrumente të tjera mbikëqyrëse, përfshirë provat e rezistencës (stress-test). 
2/3. Në ushtrimin e kompetencave të tij, Autoriteti merr në konsideratë ndikimin e mundshëm të masave mbikëqyrëse dhe vendimeve të tij, në stabilitetin e sistemit financiar, veçanërisht në kushtet e stresit financiar ose të situatave emergjente. Në çdo rast, ka përparësi mbrojtja e interesave të anëtarëve dhe përfituesve të fondit të pensionit.
2/4. Për qëllime të mbikëqyrjes, Autoriteti zbaton një qasje të diferencuar, duke marrë parasysh llojin e skemës së pensionit dhe karakterin ndërkufitar të veprimtarisë, duke dalluar ndërmjet skemave vendase të pensionit me kontribute të përcaktuara dhe skemave ndërkufitare të pensionit me përfitime të përcaktuara.”. 

	

Neni 54

Pika 2 e nenit 145 ndryshohet si më poshtë:
“2. Për qëllime të mbikëqyrjes, Autoriteti ka të drejtë të inspektojë të gjitha të dhënat dhe dokumentacionin e subjekteve të mbikëqyrura, sipas këtij ligji, përfshirë, por pa u kufizuar në:
a) vetëvlerësimet e rrezikut;
b) deklaratën e politikës dhe parimeve të investimit;
c) pasqyrat financiare vjetore dhe raportet vjetore të veprimtarisë;
ç) raportet e ndërmjetme dhe informacionet periodike të brendshme;
d) vlerësimet aktuariale dhe supozimet e përdorura;
dh) studimet mbi përputhshmërinë e aktiveve dhe detyrimeve (asset-liability studies);
e) dokumentacionin që provon përputhshmërinë me politikën dhe parimet e investimit;
ë) dokumentacionin që provon pagesën e kontributeve në përputhje me planin e përcaktuar;
f) raportet e auditimit të pasqyrave financiare vjetore të audituesit të jashtëm; dhe
g) informacionin mbi veprimtaritë e deleguara te palë të treta.”.


Neni 55

Në nenin 146, pika 1, ndryshohet  si më poshtë:
“1. Shoqëria administruese ose subjekti i themeluar në një shtet anëtar, që është njohur të administrojë një fond me pjesëmarrje të mbyllur të një sponsori në Republikën e Shqipërisë, sipas  këtij ligji, është objekt mbikëqyrjeje nga Autoriteti.”

Neni 56

Në nenin 147, bëhen shtesat dhe ndryshimet si më poshtë:

1. Fjalia e parë numërtohet si pika 1.

2. Pas pikës 1, shtohen pikat 2, 3 dhe 4, si më poshtë:
“2. Autoriteti përcakton dhe zbaton procesin e rishikimit mbikëqyrës, në funksion të vlerësimit të strategjive, proceseve dhe procedurave të raportimit të shoqërive administruese dhe të fondeve të pensionit, me qëllim sigurimin e pajtueshmërisë me kërkesat ligjore në fuqi. Procesi i rishikimit mbikëqyrës përfshin, në veçanti, edhe elementet e mëposhtme:
a) vlerësimin e kërkesave cilësore lidhur me sistemin e qeverisjes;
b) vlerësimin e rreziqeve ndaj të cilave është i ekspozuar fondi i pensionit;
c) vlerësimin e aftësisë së shoqërisë administruese për identifikimin, matjen, administrimin dhe monitorimin e këtyre rreziqeve.
3. Në rast të konstatimit të mangësive ose rreziqeve, Autoriteti mund t’i kërkojë shoqërisë administruese ose institucionit të pensionit privat marrjen e masave për adresimin dhe eliminimin e tyre.
4. Autoriteti miraton rregulla të detajuara për përcaktimin e metodologjisë dhe frekuencës minimale të procesit të rishikimit mbikëqyrës, duke marrë  në konsideratë natyrën, shkallën dhe kompleksitetin e veprimtarive të subjektit të mbikëqyrur.”.

Neni 57

Pas nenit 147 shtohet neni 147/1 si më poshtë:

“Neni 147/1
Transparenca dhe llogaridhënia 

1. Autoriteti ushtron funksionet e përcaktuara në këtë ligj në mënyrë të pavarur, transparente, të përgjegjshme,  duke respektuar në çdo rast mbrojtjen e informacionit konfidencial.
2. Autoriteti  publikon informacionin e mëposhtëm:
a) tekstet e ligjeve, akteve nënligjore, rregullave administrative dhe udhëzimeve në fushën e skemave  të pensionit privat, si dhe informacionin mbi zbatimin e nenin dhe 5 të Direktivës IORP II;
b) informacion mbi procesin e rishikimit mbikëqyrës;
c) të dhëna statistikore të agreguara mbi aspektet kryesore të zbatimit të kuadrit mbikëqyrës;
ç) objektivat kryesore të mbikëqyrjes, si dhe informacion mbi funksionet dhe veprimtaritë kryesore të Autoritetit;
d) rregullat për sanksionet administrative dhe masat e tjera të zbatueshme në rast të shkeljeve të akteve ligjore dhe rregullatorë.”.

Neni 58

Pas nenit 148 shtohet Seksioni I/I me emërtesën “Sekreti profesional dhe shkëmbimi i informacionit” që përfshin nenet 148/1 deri në nenin 150/8, me përmbajtje si më poshtë:

“Seksioni I/I Sekreti profesional dhe shkëmbimi i informacionit”

Neni 59 
Pas nenit 148 shtohet neni 148/1 si më poshtë:

“Neni 148/1
Sekreti profesional

1. Të gjithë personat të cilët punojnë ose kanë punuar për Autoritetin, si dhe audituesit, ekspertët apo çdo person tjetër që vepron në emër ose për llogari të tyre, ruajnë sekretin profesional.    
2. Personat e përmendur në pikën 1, të këtij neni nuk mund të zbulojnë informacion konfidencial të marrë gjatë ushtrimit të detyrës ndaj asnjë personi apo autoriteti, përveç rasteve kur një detyrim i tillë parashikohet shprehimisht me ligj ose kur informacioni jepet në formë të përmbledhur apo agregate në mënyrë që të mos jetë e mundur identifikimi.
3. Detyrimi për ruajtjen e sekretit profesional vijon të zbatohet edhe pas përfundimit të funksionit, detyrës ose marrëdhënies së punës.
4. Përjashtimisht, informacioni konfidencial mund të bëhet i disponueshëm në kuadër të procedurave civile ose tregtare që lidhen me likuidimin e fondit të pensionit ose të skemës së pensionit, në përputhje me legjislacionin në fuqi.”.

Neni 60

Në nenin 149, bëhen shtesat dhe ndryshimet  si më poshtë:

1. Pika 1  ndryshon si më poshtë:
“1. Autoriteti mund të lidhë marrëveshje  me çdo autoritet tjetër rregullator, vendas dhe të huaj, autoritet rregullator në sektorin financiar, organizatat ndërkombëtare, që përfaqësojnë autoritetet rregullatore financiare, institucionet përgjegjëse për garantimin e stabilitetit të sistemit financiar përmes politikave makroprudenciale, si dhe organet e ngarkuara me procedurat e likuidimit të fondeve të pensionit ose procedura të tjera të ngjashme,  institucione kundër pastrimit të parave dhe financimit të terrorizmit ose institucione  ligjzbatuese, për të shkëmbyer informacionet e nevojshme apo për të bashkëpunuar për kryerjen e veprimtarisë së mbikëqyrjes, ashtu siç është përcaktuar në këtë ligj.”.

2. Pas pikës 1 shtohet pika 1/1 si më poshtë:
“1/1. Dispozitat e neneve 148/1 dhe 150 të këtij ligji nuk e pengojnë Autoritetin  të shkëmbejë informacion me:
a) autoritetet përgjegjëse për mbikëqyrjen e subjekteve të ngarkuara me likuidimin e fondeve të pensionit ose me procedura të tjera të ngjashme;
b) autoritetet përgjegjëse për mbikëqyrjen e audituesve ligjorë të shoqërive administruese të  fondeve të pensionit, dhe institucioneve të tjera financiare;
c) aktuarët e pavarur që kryejnë vlerësime aktuariale për fondet e pensionit, si dhe autoritetet përgjegjëse për mbikëqyrjen e këtyre aktuarëve.”.

Neni 61

Pika 3 e nenit 150, ndryshohet si më poshtë:
“3. Informacioni konfidencial trajtohet dhe ruhet në përputhje me legjislacionin në fuqi për mbrojtjen e të dhënave personale. Ky informacion u vihet në dispozicion organeve të procedimit penal dhe organeve gjyqësore me kërkesën e tyre, si dhe mund të bëhet publik pas marrjes së pëlqimit të personit/institucionit, që e ka dhënë këtë informacion dhe/ose që preket nga ky informacion, me përjashtim të rasteve kur parashikohet ndryshe nga legjislacioni në fuqi. Treguesit kryesorë të performancës për shoqëritë administruese të fondeve të pensionite dhe për fondet e pensionit mund të publikohen, kur një publikim i tillë ndihmon anëtarët dhe përfituesit në marrjen e vendimeve financiare lidhur me pensionet e tyre.”.

Neni 62

Pas nenit 150 shtohen nenet 150/1, 150/2, 150/3, 150/4, 150/5, 150/6, 150/7, 150/8, si më poshtë: 

“Neni 150/1
E drejta e hetimit e Parlamentit Evropian

Dispozitat e neneve 148/1, 149 dhe 150 nuk cenojnë të drejtën e hetimit të Parlamentit Evropian, të parashikuar në nenin 226 të Traktatit për funksionimin e Bashkimit Evropian.


Neni 150/2
Dërgimi i informacionit bankave qendrore, autoriteteve monetare, autoriteteve evropiane të mbikëqyrjes dhe Bordit Evropian për Rrezikun Sistemik

1. Dispozitat për sekretin profesional nuk e ndalojnë Autoritetin që, në ushtrimin e funksioneve të tij, t’i dërgojë informacion: 
a) bankave qendrore apo institucioneve të tjera që ushtrojnë funksione të ngjashme në cilësinë e tyre si autoritete monetare; 
b) autoriteteve publike përgjegjëse për mbikëqyrjen e sistemeve të pagesave; 
c) Bordit Evropian për Rrezikun Sistemik (ESRB), Autoritetit Evropian të Sigurimeve dhe Pensioneve Profesionale (EIOPA), Autoritetit Bankar Evropian (EBA) i krijuar me Rregulloren (BE) nr. 1093/2010 të Parlamentit Evropian dhe të Këshillit, si dhe Autoritetit Evropian të Tregjeve të Titujve (ESMA) i krijuar me Rregulloren (BE) nr. 1095/2010 të Parlamentit Evropian dhe të Këshillit.
2. Subjektet e përmendura në pikën 1, mund t’i japin Autoritetit informacion, kur konsiderohet i nevojshëm për ushtrimin e funksioneve të tij mbikëqyrëse.
3. Çdo informacion i dërguar ose i marrë në zbatim të këtij neni i nënshtrohet kërkesave të sekretit profesional, të cilat duhet të jenë të paktën të barasvlershme me ato të përcaktuara në nenin 148/1 të këtij ligji.

Neni 150/3
Informacioni ndaj autoriteteve publike 

1. Dispozitat për sekretin profesional nuk e pengojnë Autoritetin të vërë në dispozicion informacion konfidencial ndaj institucioneve të administratës publike ose autoriteteve publike përgjegjëse për zbatimin e legjislacionit në fushën e  institucioneve të kreditit dhe institucioneve financiare  
2. Vënia në dispozicion e informacionit sipas pikës 1 të këtij neni, lejohet vetëm kur plotësohen kushtet e mëposhtme:
a) është e nevojshme për qëllime të mbikëqyrjes ose për parandalimin apo ndërhyrjen jashtëzakonshme e fondeve të pensionit në vështirësi financiare; dhe
b) marrësit e informacionit i nënshtrohen kërkesave për  ruajtjen e sekretit profesional  ekuivalente me ato të përcaktuara në këtë ligj.
3. Informacioni i marrë nga autoritetet kompetente të shteteve të tjera anëtare vihet në dispozicion vetëm me pëlqimin e shprehur të autoritetit nga i cili informacioni ka origjinën.
4. Autoriteti mund t’i vendosë në dispozicion informacion konfidencial komisioneve hetimore parlamentare, institucioneve audituese dhe organeve të tjera të ngarkuara me funksione hetimi ose mbikëqyrjeje sipas legjislacionit në fuqi, me kusht që:
a) këto institucione të kenë kompetencë ligjore për të hetuar ose shqyrtuar veprimtarinë e Autoritetit, si institucion përgjegjës për rregullimin dhe mbikëqyrjen e fondeve të pensionit ose për zbatimin e legjislacionit në këtë fushë;
b) informacioni të jetë i nevojshëm për ushtrimin e kompetencave të përcaktuara në shkronjën “a” të kësaj pike;
c) personat që kanë akses në informacion iu nënshtrohen kërkesave për ruajtjen e sekretit profesional, të paktën të barasvlershme me ato të parashikuara në këtë ligj; dhe
ç) kur informacioni e ka origjinën nga një shtet tjetër anëtar, ai të vihet në dispozicion vetëm me pëlqimin e shprehur të autoritetit nga i cili buron dhe vetëm për qëllimet për të cilat është dhënë pëlqimi.


Neni 150/4
Kushtet e shkëmbimit të informacionit

1. Shkëmbimi, transmetimi ose vënia në dispozicion e informacionit, në zbatim të dispozitave të këtij seksioni, lejohet vetëm kur plotësohen kushtet e mëposhtme:
a) informacioni shkëmbehet, transmetohet ose vihet në dispozicion ekskluzivisht për qëllime mbikëqyrjeje ose kontrolli;
b) informacioni i marrë i nënshtrohet detyrimit për ruajtjen e sekretit profesional, në përputhje me nenin 148/1 të këtij ligji;
c) kur informacioni e ka origjinën nga një shtet tjetër anëtar, ai nuk vihet në dispozicion pa pëlqimin e shprehur të autoritetit përgjegjës nga i cili buron dhe, sipas rastit, vetëm për qëllimet për të cilat është dhënë ky pëlqim.
2. Për qëllime të ruajtjes së stabilitetit dhe integritetit të sistemit financiar, Autoriteti mund të shkëmbejë informacion me autoritetet ose organet përgjegjëse për zbulimin, hetimin e shkeljeve të legjislacionit për shoqëritë tregtare, të zbatueshëm ndaj sponsorave, me kusht që:
a) informacioni të përdoret vetëm për qëllime hetimi ose kontrolli;
b) informacioni t’i nënshtrohet kërkesave për ruajtjen e sekretit profesional, të paktën të barasvlershme me ato të përcaktuara në nenin 148/1 të këtij ligji;
c) kur informacioni e ka origjinën nga një shtet tjetër anëtar, ai vihet në dispozicion vetëm me pëlqimin e shprehur të autoritetit nga i cili buron dhe vetëm për qëllimet për të cilat është dhënë ky pëlqim.
3. Kur autoritetet ose organet e përmendura në pikën 2, të këtij neni ushtrojnë funksionet e tyre me ndihmën e ekspertëve të jashtëm ose të personave që nuk janë të punësuar në sektorin publik, shkëmbimi i informacionit lejohet vetëm nëse:
a) këta persona janë të emëruar në bazë të aftësive profesionale; dhe
b) u nënshtrohen detyrimeve për ruajtjen e konfidencialitetit, të paktën të barasvlershme me ato të parashikuara në këtë ligj.

Neni 150/5
Raportimi në EIOPA

1. Autoriteti i raporton EIOPA-s dispozitat ligjore të lidhura me mbikëqyrjen dhe rregullimin, që janë të zbatueshme në fushën e skemave të pensionit privat, të cilat nuk mbulohen nga legjislacioni i fushës për mbrojtjen sociale dhe punën.
2. Autoriteti përditëson këtë informacion në mënyrë periodike dhe të paktën çdo dy vjet. EIOPA e publikon këtë informacion në faqen e saj zyrtare të internetit.

Neni 150/6
Bashkëpunimi ndërmjet shteteve anëtare, Komisionit Evropian dhe EIOPA-s

1. Autoriteti kontribuon në zbatimin e Direktivës IORP II nëpërmjet shkëmbimit të rregullt të informacionit me autoritetet e shteteve anëtare, me qëllim zhvillimin e praktikave më të mira, forcimin e bashkëpunimit ndërmjet autoriteteve përgjegjëse dhe, sipas rastit, me përfshirjen e partnerëve socialë, për të krijuar kushtet e nevojshme për ushtrimin pa pengesa të veprimtarive ndërkufitare.
2. Komisioni Evropian dhe autoritetet përgjegjëse të shteteve anëtare bashkëpunojnë ngushtësisht me qëllim lehtësimin e mbikëqyrjes së veprimtarisë së institucioneve të pensionit privat.
3. Autoriteti bashkëpunon me EIOPA-n për qëllimet e Direktivës IORP II, në përputhje me Rregulloren (BE) 1094/2010, dhe i vë në dispozicion, pa vonesë, të gjithë informacionin e nevojshëm për ushtrimin e kompetencave sipas Direktivës IORP II dhe Rregullores (BE) nr. 1094/2010. 
4. Autoriteti informon Komisionin Evropian dhe EIOPA-n për çdo vështirësi serioze që lind gjatë zbatimit të Direktivës IORP II. Komisioni Evropian, EIOPA dhe autoritetet përgjegjëse të shteteve anëtare të përfshira shqyrtojnë këto vështirësi sa më shpejt të jetë e mundur, me qëllim gjetjen e një zgjidhjeje të përshtatshme.  

Neni 150/7
Përpunimi i të dhënave personale

Përpunimi i të dhënave personale nga shoqëritë administruese, Autoriteti dhe institucionet e tjera,  kryhet  në përputhje me legjislacionin në fuqi për mbrojtjen e të dhënave personale sipas Rregullores (BE) 2016/679.

Neni 150/8
Dërgimi i informacionit në Pikën e Vetme Evropiane të Aksesit (ESAP)

1. Duke filluar nga data 10 janar 2030, Autoriteti siguron që, në rastet kur publikohet informacioni i parashikuar në nenin 23, pika 2, nenin 29 dhe nenin 30 të Direktivës IORP II, institucionet për pensionet profesionale të depozitojnë këtë informacion pranë autoritetit kombëtar përgjegjës për grumbullimin e të dhënave, me qëllim depozitimin e informacionit në Pikën e Vetme Europiane të Aksesit (ESAP), të krijuar me Rregulloren (BE) 2023/2859 të Parlamentit Evropian dhe të Këshillit.
2. Autoriteti siguron që informacioni të depozitohet në formate të lexueshme dhe të ripërdorshme, të shoqëruara me metadata  standarde të identifikimit, si dhe tregues të tjerë sipas specifikimeve teknike, standardeve të metadatave, afateve dhe procedurave të depozitimit, si dhe në përputhje me legjislacionin e Bashkimit Evropian për krijimin dhe funksionimin e ESAP.
3. Autoriteti, në zbatim të këtij neni, miraton rregulla të detajuara për përcaktimin e  kërkesave lidhur me procedurat, afatet e depozitimit, informacionin shoqërues, të dhënat përshkruese dhe çdo element tjetër të nevojshëm, në përputhje me legjislacionin e Bashkimit Evropian për krijimin dhe funksionimin e ESAP.
4. Deri më 9 janar 2030, për qëllime të vënies në dispozicion të informacionit të përmendur në pikën 1, të këtij neni në ESAP, caktohet të paktën një institucion grumbullues i të dhënave, sipas përkufizimit të nenit 2, pika 2, të Rregullores (BE) 2023/2859, dhe për këtë njoftohet Autoriteti Evropian për Instrumentet Financiare dhe Tregjet (ESMA).
5. Nga data 10 janar 2030, informacioni i parashikuar në nenin 48, pika 4, të Direktivës IORP II duhet të jetë i aksesueshëm në ESAP. Për këtë qëllim, institucioni grumbullues i të dhënave, sipas nenit 2, pika 2, të Rregullores (BE) 2023/2859, është autoriteti përgjegjës.”.

Neni 63

Në nenin 177,  bëhen shtesat  si më poshtë:

1. Pas pikës 2, shtohen pikat 2/1, 2/2, 2/3 dhe 2/4 si më poshtë:
“2/1. Autoriteti mund të kufizojë ose të ndalojë përdorimin e lirë të aktiveve të shoqërisë administruese ose institucionit të pensionit, kur nuk krijon provigjone teknike të mjaftueshme për të gjithë veprimtarinë, në rastin kur aktivet janë të pamjaftueshme për të mbuluar provigjonet teknike, ose nuk plotëson nivelin e kërkuar të kapitalit rregullator.
2/2. Autoriteti mund të ndalojë ose të kufizojë veprimtaritë e shoqërisë administruese ose të fondit të pensionit kur:
a) interesat e anëtarëve dhe përfituesve nuk mbrohen në mënyrë të përshtatshme;
b) subjekti nuk plotëson më kushtet për licencim/regjistrim;
c) konstaton shkelje të rënda të detyrimeve ligjore; 
ç) në rastin e veprimtarisë ndërkufitare, nuk respektohen kërkesat e legjislacionit të mbrojtjes sociale dhe të punës të shtetit pritës.
2/3. Çdo vendim i Autoritetit për kufizimin ose ndalimin e veprimtarive duhet të jetë i arsyetuar në mënyrë të plotë dhe t’i njoftohet menjëherë subjektit përkatës. Ky vendim i njoftohet gjithashtu EIOPA-s, e cila ia komunikon atë të gjitha autoritetet kompetente, në rastet kur bëhet fjalë për veprimtari ndërkufitare.
2/4. Me qëllim mbrojtjen e interesave të anëtarëve dhe përfituesve, Autoriteti mund të caktojë një administrator ose përfaqësues të posaçëm, duke i transferuar atij tërësisht ose pjesërisht kompetencat e organeve drejtuese të shoqërisë administruese, në përputhje me dispozitat e këtij ligji.”.

Neni 64

Në nenin 181, pas pikës 5, shtohet pika 6,  si më poshtë:
“6. Autoriteti miraton rregulla të detajuara për përcaktimin e procedurave të emërimit të administratorit/ përfaqësuesit të posaçëm.”.

Neni 65

Në nenin 193, bëhen shtesat dhe ndryshimet si më poshtë:

1. Pika 3, shkronja “a” riformulohet si më poshtë:
“a) efektive, frenuese dhe parandaluese; dhe..”.

2. Pas pikës 5 shtohet pika 6  si më poshtë:

“6. Autoriteti publikon menjëherë çdo sanksion administrativ ose masë mbikëqyrëse të vendosur për shkak të shkeljeve të këtij ligji, ndaj të cilit nuk është ushtruar ankim brenda afatit të parashikuar ligjor, duke përfshirë informacion mbi llojin dhe natyrën e shkeljes, si dhe identitetin e personave përgjegjës. Publikimi i identitetit të personave juridikë, personave fizikë apo individë mund të shtyhet, të kryhet në formë anonime ose të mos kryhet, nëse vlerësohet joproporcionale, ose kur publikimi do të rrezikonte stabilitetin financiar apo do të cënonte zhvillimin e hetimeve në vijim.”.

Neni 66 
Neni 203 ndryshohet si më poshtë:

“Neni 203
Dispozita kalimtare

1. Subjektet e mbikëqyrura përshtasin veprimtarinë e tyre me kërkesat e përcaktuara në paragrafët 1 deri në 3 të nenit 90, të këtij ligji, brenda një periudhe prej 18 muajsh nga hyrja në fuqi e tij. 
2. Autoriteti miraton rregullore në zbatim të këtij ligji brenda 12 muajve nga data e hyrjes në fuqi të tij.     
3. Shkronja “b” e pikës 1 të nenit 3, pika 1 e nenit 15, nenet 20, 20/1, 20/2, 21, 21/1, 21/2, 21/3, 21/4, 21/5, 21/6 dhe 21/7, pika 2 e nenit 26, pika 8 e nenit 89, pika 2/1 dhe pika 3 e nenit 115, nenet 150/1, 150/2, 150/5, 150/6 dhe 150/8, si dhe pika 2/3 e nenit 177 të këtij ligji hyjnë në fuqi në datën e anëtarësimit të Republikës së Shqipërisë në Bashkimin Evropian.

Neni 67

Në të gjithë tekstin e ligjit, fjalët “personel kyç” zëvendësohen me fjalët “personat që mbajnë funksione kryesore” sipas kuptimit të fjalisë.

Neni 68
Hyrja në fuqi 

Ky ligj hyn në fuqi 15 ditë pas botimit në Fletoren Zyrtare.






K R Y E T A R I


Niko Peleshi

Official Use Only

Official Use Only



image1.emf

